ROZHODNUTIE KOMISIE
z 18. novembra 2009
o štátnej pomoci C 10/09 (ex N 138/09), ktorú Holandsko poskytlo na úver krytý nelikvidnými aktívami banky ING a reštrukturalizačný plán
[oznámené pod číslom K(2009) 9000]
(Iba anglické znenie je autentické)
(Text s významom pre EHP)
(2010/608/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva, a najmä na jej článok 88 ods. 2 prvý pododsek,
so zreteľom na Dohodu o Európskom hospodárskom priestore, a najmä na jej článok 62 ods. 1 písm. a),
po vyzvaní členských štátov a ďalších zainteresovaných strán, aby predložili pripomienky v súlade s uvedenými ustanoveniami (1), Komisia nedostala žiadne pripomienky od zainteresovaných strán,
keďže:
1. POSTUP
(1)
Komisia 12. novembra 2008 schválila núdzovú rekapitalizáciu vo veci N 528/08. V rámci opatrenia vo forme rekapitaliácie Holandsko upísalo emisiu cenných papierov ING vo výške 10 mld. EUR kapitálu Core Tier 1. Toto opatrenie bolo schválené na obdobie 6 mesiacov s podmienkou predloženia dôveryhodného plánu počas týchto 6 mesiacov (2). Platnosť opatrenia vo forme núdzovej rekapitalizácie sa automaticky predĺžila po predložení reštrukturalizačného plánu do času prijatia rozhodnutia Komisiou o tomto pláne.
(2)
Komisia 31. marca 2009 schválila vo veci C 10/09 (ex N 138/09) opatrenie týkajúce sa znehodnotených aktív (ďalej len „opatrenie IA“) pre portfólio amerických cenných papierov krytých hypotekárnymi úvermi na kúpu nehnuteľnosti na bývanie Alt-A (ďalej len „RMBS“) v prospech ING na obdobie 6 mesiacov (3). Holandské orgány odkazujú na toto opatrenie ako na „podporu nelikvidných aktív“ (ďalej len „podpora nelikvidných aktív“). V dôsledku pochybností o súlade určitých aspektov opatrenia IA s oznámením Komisie o zaobchádzaní so znehodnotenými aktívami v bankovom sektore Spoločenstva (4) (ďalej len „oznámenie o znehodnotených aktívach“) sa Komisia rozhodla začať konanie podľa článku 88 ods. 2 zmluvy.
(3)
Rozhodnutie Komisie o začatí konania bolo uverejnené v Úradnom vestníku Európskych Spoločenstiev (5). Komisia vyzvala zainteresované strany, aby predložili pripomienky. Komisia nedostala od zainteresovaných strán žiadne pripomienky.
(4)
Schválenie opatrenia IA sa predĺžilo rozhodnutím Komisie z 15. septembra 2009 (6).
(5)
Okrem toho Holandsko poskytlo záruky na strednodobé záväzky ING podľa holandského systému ochrany vkladov (schváleného rozhodnutím Komisie vo veci N 524/08 z 30. októbra 2008 a predlženého rozhodnutím Komisie vo veci N 379/09 (7) zo 7. júla 2009), vo výške: i) 9 mld. USD (z čoho 8,25 mld. USD sa už dalo) a ii) 5 mld. EUR (z čoho 4,15 mld. EUR sa už dalo).
(6)
Komisia dostala 25. novembra, 8. apríla 2009, 18. mája 2009 a 9. novembra 2009 informácie od účastníkov trhu, v ktorých sa tvrdilo, že spoločnosť ING Direct Europe údajne počas krátkeho obdobia robila reklamu na kapitálovú injekciu, ktorú dostala od Holandska, a že táto reklama bola vnímaná ako účasť na agresívnom komerčnom správaní.
(7)
Medzi zástupcami Komisie a holandských orgánov sa uskutočnilo niekoľko stretnutí, výmen elektronickej pošty a telefonických konferencií.
(8)
Pokiaľ ide o otázky týkajúce sa metodík oceňovania aktív použitých v súvislosti s opatrením IA, Komisia využila technickú pomoc externých expertov, ktorí majú uzatvorenú zmluvu s Komisiou (spoločnosť Duff and Phelps a profesor Wimom Schoutensom) a expertov Európskej centrálnej banky.
(9)
Holandsko 12. mája 2009 predložilo Komisii reštrukturalizačný plán skupiny ING, ktorý bol doplnený dodatočnými informáciami predloženými 7. júla 2009. Reštrukturalizačný plán bol upravený 22. októbra 2009 (akýkoľvek odkaz v tomto dokumente na reštrukturalizačný plán sa týka tejto poslednej verzie reštrukturalizačného plánu). Tieto úpravy zahŕňali aj zmenu podmienok splatenia kapitálovej injekcie od Holandska.
(10)
Holandsko 22. októbra 2009 poskytlo celý rad záväzkov pokiaľ ide o realizáciu reštrukturalizačného plánu a protihodnotu za opatrenie IA.
(11)
Holandsko informovalo Komisiu, že z dôvodov naliehavosti výnimočne akceptuje, že sa toto rozhodnutie prijalo v anglickom jazyku.
2. SKUTKOVÁ PODSTATA
2.1. Príjemca
(12)
Spoločnosť ING tvorí ING Groep N.V. (ďalej len „skupina ING“), materská holdingová spoločnosť, ktorá kontroluje 100 % podiel v banke ING Bank N.V. a poisťovni ING Verzekeringen N.V., a dve podholdingové spoločnosti kontrolujúce bankové, resp. poisťovacie dcérske spoločnosti. Skupina ING zahŕňa viac ako 70 jednotlivých podnikov s viac ako 2 500 právnymi subjektmi pôsobiacimi približne v 50 krajinách. Ku koncu roka 2008 predstavovala súvaha skupiny 1 332 mld. EUR, z čoho viac ako 75 % možno priradiť k bankovým činnostiam spoločnosti ING.
(13)
Na konci roka 2008 boli ukazovatele kapitálovej primeranosti ING vrátane opatrenia vo forme rekapitalizácie v prípade banky 9,3 %, pokiaľ ide o ukazovateľ kapitálovej primeranosti Tier 1, a 7,3 %, pokiaľ ide o ukazovateľ kapitálovej primeranosti pre kapitál Core Tier 1. Za poisťovníctvo predstavoval ukazovateľ kapitálového krytia hodnotu 256,5 %.
(14)
Kapitálová štruktúra skupiny ING zahŕňa aj takzvaný hlavný dlh, t. j. nadriadený dlh, ktorý vznikol na úrovni skupiny a ktorý sa potom investoval ako vlastný kapitál akcionárov do ING Bank a do holdingovej spoločnosti ING Insurance holding (takzvaný dvojitý pákový efekt). Okrem toho samotná holdingová spoločnosť ING Insurance holding získala 2,3 mld. EUR takzvaného hlavného dlhu, ktorý môže použiť ako vlastný kapitál akcionárov vo svojich dcérskych poisťovacích spoločnostiach.
(15)
Investičné portfólio ING tvorí portfólio Alt-A, ktorého väčšina je v držbe ING Direct US. Spoločnosť ING Direct US má podľa amerického práva postavenie „US Thrift institution“ (americkej sporiteľne), toto postavenie od spoločnosti ING Direct US vyžaduje, aby investovala vyzbierané úspory do amerických hypotekárnych úverov alebo do investícií súvisiacich s americkými hypotekárnymi úvermi. ING preto vyčlenila značné množstvo svojho investičného portfólia US Alt-A RMBS. Na portfólio Alt-A sa vzťahovalo opatrenie IA z Holandska (ako je opísané v oddiele 2.3.2). Investičné portfólio ING obsahuje aj značnú časť cenných papierov krytých komerčnými hypotékami (ďalej len „CMBS“), amerických RMBS a investícií do nehnuteľností, na ktoré sa nevzťahuje opatrenie IA.
2.2. Podnikateľské činnosti
(16)
Na konci roka 2008 pôsobila spoločnosť ING v šiestich oblastiach podnikateľských činností. ING pôsobila aj v oblasti správy aktív, ktorá bola funkčne súčasťou príslušných regionálnych poisťovacích organizačných útvarov.
2.2.1. Retailové bankovníctvo
(17)
ING ponúka služby retailového bankovníctva v Holandsku, Belgicku, Poľsku, Rumunsku, Turecku, Indii a v Thajsku (služby retailového bankovníctva poskytované spoločnosťou ING Direct nie sú opísané v tomto oddiele, ale v oddiele 2.2.2). Služby súkromného bankovníctva ponúka v Holandsku, Belgicku, Luxembursku, Švajčiarsku a v rozličných krajinách Ázie a strednej a východnej Európy. Súčasťou retailového bankovníctva ING sú malé a stredné podniky a stredné obchodné spoločnosti.
(18)
V rámci svojich činností retailového bankovníctva v Holandsku a Belgicku ING kombinuje model priameho bankovníctva so sieťou pobočiek. ING poskytuje služby vedenia bežných účtov a platobné systémy, sporiace účty, hypotekárne úvery, spotrebiteľské úvery, služby vydávania kreditných kariet a investičné a poisťovacie produkty. Hypotekárne úvery ponúka prostredníctvom priamych kanálov, prostredníctvom viazaných sprostredkovateľov predaja, ako aj prostredníctvom kanálov svojich sprostredkovateľov. Prostredníctvom svojej siete pobočiek ING ponúka aj celú škálu komerčných bankových produktov, ako aj produktov životného a neživotného poistenia.
(19)
V oblasti retailového bankovníctva (súkromné osoby) v Holandsku jej podiel na trhu predstavuje 40 - 50 % (8) hlavných bankových vzťahov. Jej podiel na trhu so sporiacimi účtami predstavuje 30 - 40 % podľa objemu a 20 - 30 % podľa počtu. Podiely na trhu spotrebiteľských úverov podľa objemu, hypotekárnych úverov a súkromného bankovníctva predstavujú 10 - 20 %.
(20)
Podiely na trhu v Belgicku predstavujú [10 - 15] (9) % pre bežné účty, [20 - 25] % pre spotrebiteľské úvery, [15 - 20] % pre hypotekárne úvery, [10 - 15] % pre úspory a [10 - 15] % pre podielové fondy. Podiely na trhu retailového bankovníctva v Poľsku predstavujú celkovo [5 - 10] % a [5 - 10] % pri úsporách. V Rumunsku predstavuje podiel ING na trhu [0 - 5] % všetkých pasív a [0 - 5] % všetkých aktív. Podiely na trhu s úsporami v Turecku predstavujú [0 - 5] %.
2.2.2. ING Direct - retailové bankovníctvo
(21)
ING Direct prevádzkuje činnosti priameho retailového internetového bankovníctva pre klientov v Austrálii, Rakúsku, Kanade, Francúzsku, Nemecku, Taliansku, Španielsku, Spojenom kráľovstve a v Spojených štátoch amerických. Hlavnými ponúkanými produktmi sú sporiace účty a hypotekárne úvery a stále viac aj podielové fondy a platobné účty.
(22)
Pokiaľ ide o úspory, podiel ING Direct na trhu v Nemecku predstavuje [5 - 10] %, [0 - 5] % v Taliansku, [0 - 5] % v Rakúsku, [0 - 5] % v Kanade, približne [0 - 5] % v Španielsku, Spojenom kráľovstve a Rakúsku a približne [0 - 5] % v Spojených štátoch amerických a Francúzsku. Podiel na trhu hypotekárnych úverov na kúpu nehnuteľnosti na bývanie predstavuje [0 - 5] % v Austrálii, [0 - 5] % v Kanade, [0 - 5] % v Taliansku a [0 - 5] % v Španielsku. Podiely na trhu s novými hypotekárnymi úvermi na kúpu nehnuteľnosti na bývanie predstavujú v Nemecku [0 - 5] %. Hlavnou neeurópskou súčasťou ING Direct je jej dcérska spoločnosť v USA, ktorá má podiel na trhu hypotekárnych úverov na kúpu nehnuteľnosti na bývanie [0 - 5] % a súvahu […] (10) mld. USD na konci 1. štvrťroka 2009.
2.2.3. Veľkoobchodné bankovníctvo
(23)
Na veľkoobchodné bankovníctvo sa zameriava najmä v Holandsku, Belgicku, Poľsku a Rumunsku, kde ponúka celú škálu produktov, od riadenia peňažných tokov po podnikové financie. Inde má selektívnejší prístup ku klientom a produktom. Veľkoobchodné bankovníctvo má šesť organizačných útvarov: všeobecné poskytovanie úverov a platobný styk a riadenie peňažných tokov; štruktúrované financie, leasing a factoring; finančné trhy, ostatné veľkoobchodné produkty a ING Real Estate (realitné služby ING).
(24)
Pokiaľ ide o podnikových klientov, podiely ING na holandskom trhu sú [20 - 30] % pre hlavné bankové vzťahy, dokumentárne akreditívy, zahraničné platby a zahraničné platobné služby, úvery a bežné účty a factoring. Vyššie podiely na trhu [30 - 40] % má pri vkladoch/úsporách a domácich platbách. Podiel ING na trhu podnikového bankovníctva v Belgicku predstavuje [25 - 30] % pri bežných účtoch, [15 - 20] % pri úveroch, [15 - 25] % pri leasingu a [20 - 30] % pri vkladoch.
2.2.4. Činnosti v oblasti poistenia a správy aktív v Európe
(25)
Hlavné poisťovacie činnosti v Európe vykonáva spoločnosť ING v Holandsku (najmä pod značkami ING, Nationale Nederlanden a RVS). ING má podiel na trhu [15 - 20] % so životným poistením a [5 - 10] % s neživotným poistením (súvisiaci s hrubým predpísaným poistným v roku 2008). Produkty sa distribuujú prostredníctvom priamych kanálov (najmä pobočiek ING a Postbank, ktoré boli začiatkom roka 2009 premenované na ING) a maklérov. Mimo Holandska spoločnosť ING nepôsobí v sektore neživotného poistenia s výnimkou Belgicka (kde má podiel na trhu neživotného poistenia vo výške [0 - 5] %).
(26)
Podiely ING na trhu so životným poistením predstavujú [30 - 35] % v Rumunsku, [20 - 25] % v Maďarsku, [10 - 15] % v Českej republike a Grécku, [5 - 10] % v Poľsku, [5 - 10] % v Slovenskej republike a [5 - 10] % v Belgicku. ING pôsobí s omnoho nižšími podielmi na trhu pod [0 - 5] % aj v Španielsku, Bulharsku a Turecku. Súčasťou jej aktivít je aj správa penzijných fondov vrátane povinných (PPF) a dobrovoľných (DPF) penzijných fondov. ING má podiel na trhu PPF [20 - 25] % v Poľsku a [10 - 15] % na Slovensku. Podiely ING na trhu s DPF predstavujú [35 - 40] % v Slovenskej republike, [10 - 15] % v Českej republike a [5 - 10] % v Turecku. Jej podiel na trhu PPF a DPF spolu predstavuje [35 - 40] % v Rumunsku, [10 - 15] % v Maďarsku a [5 - 10] % v Bulharsku.
(27)
V roku 2008 mala ING v príslušných zemepisných oblastiach aktíva vo výške […] mld. EUR v Holandsku, […] mld. EUR v Belgicku (a Luxembursku) a […] mld. EUR v strednej a východnej Európe.
2.2.5. Činnosti v oblasti poistenia a správy aktív v Severnej a Južnej Amerike
(28)
Spoločnosť ING Insurance Americas pôsobí v dvoch hlavných zemepisných oblastiach: v Spojených štátoch amerických a v Latinskej Amerike. Svoje činnosti v Kanade predala začiatkom roka 2009. Spoločnosť ING Insurance Americas ponúka životné a neživotné poistenie, služby v oblasti dôchodkového poistenia (najmä programy so stanovenými príspevkami), vyplácanie anuít, podielové fondy, služby maklérov a obchodníkov a inštitucionálne produkty, vrátane skupinového zaistenia a produktov a služieb v oblasti správy aktív inštitucionálnych klientov.
(29)
V USA je jej podiel na trhu poistenia s variabilnou anuitou [5 - 10] %, [0 - 5] % so životným poistením a okolo [0 - 5] % na trhu poistenia s pevne stanovenou anuitou a skupinovým životným poistením. ING poskytuje najmä penzijné produkty v Mexiku, Chile, Peru, Kolumbii a Uruguaji. Podiely na trhoch dôchodkových fondov sú najvyššie v Peru ([30 - 35] %), Chile ([20 - 25] %) a Uruguaji ([15 - 20] %). Podiely na trhoch so životným poistením sú najvýznamnejšie v Peru ([15 - 20] %) a v Chile ([10 - 15] %). V roku 2008 jej aktíva predstavovali […] mld. EUR v USA a […] mld. EUR vo zvyšnej časti amerických kontinentov.
2.2.6. Životné poistenie a správa aktív v oblasti Ázie a Tichomoria
(30)
Spoločnosť Insurance Asia/Pacific je poskytovateľom produktov a služieb životného poistenia a správy aktív v oblasti Ázie a Tichomoria so službami životného poistenia v deviatich krajinách (Austrália, Nový Zéland, Japonsko, Južná Kórea, Malajzia, Hong Kong, Thajsko, India a Čína) a správy aktív v dvanástich krajinách (deväť uvedených krajín a Taiwan, Filipíny a Singapur). ING je jednou z najväčších medzinárodných poisťovní a správcov aktív v oblasti Ázie a Tichomoria. Hodnota aktív v tejto oblasti predstavuje […] mld. EUR.
2.3. Opatrenia pomoci
(31)
Spoločnosť ING mala prospech z troch opatrení pomoci poskytnutých Holandskom.
2.3.1. Kapitálová injekcia
(32)
Prvé opatrenie pozostávalo z kapitálovej injekcie v plnom rozsahu poskytnutej Holandskom, ktorá umožnila skupine ING zvýšiť kapitál Core Tier 1 o 10 mld. EUR (11). Komisia vo svojom rozhodnutí, ktorým schválila pomoc na záchranu (N 528/08), poznamenala, že dôvody straty dôvery trhu k spoločnosti ING, ktoré si vyžiadali štátnu intervenciu, boli spôsobené vnímanou toxicitou portfólia Alt-A, obavami trhu z ďalších odpisov, kapitálovými potrebami spoločnosti ING Insurance a zhoršením pomeru zadlženosti k vlastnému imaniu skupiny ING. Podľa Holandska by ING bez kapitálovej injekcie naďalej zostala na trhu, ale čelila by ďalšiemu poklesu dôvery a zvýšenému riziku likvidity.
(33)
Emisný kurz za injekciu vo výške 10 mld. EUR kapitálu Core Tier 1 bol 10 EUR za jeden cenný papier. Na podnet ING sa cenné papiere môžu buď odkúpiť za 15 EUR za cenný papier (50 % prémia z emisného kurzu pri spätnom odkúpení) alebo po troch rokoch sa prevedú na kmeňové akcie v pomere jedna k jednej. Ak ING dá podnet na alternatívu prevodu, Holandsko má možnosť rozhodnúť sa pre alternatívu spätného odkúpenia cenných papierov za sadzbu 10 EUR za cenný papier plus nahromadený úrok. Kupón sa vyplatí Holandsku len vtedy, ak sa z kmeňových akcií budú vyplácať dividendy.
(34)
V rámci reštrukturalizačného plánu Holandsko predložilo zmeny a doplnenia dohody o splatení celých papierov Tier 1 spoločnosťou ING. Podľa zmenených a doplnených podmienok je ING schopná odkúpiť 50 % cenných papierov kapitálu Core Tier 1 za emisný kurz (10 EUR) plus nahromadený úrok v súvislosti s ročným kupónom 8,5 % (približne 253 mil. EUR) plus penále za predčasné splatenie, keď ING predá akcie za cenu vyššiu ako 10 EUR. Penále za spätné odkúpenie sa zvyšuje s cenou akcií ING. Na účely výpočtu prémie za spätné odkúpenie je zvýšenie ceny akcií obmedzené zhora sumou 12,45 EUR (12). Pri tejto úrovni sa penále rovná 13 % ročne. Penále za spätné odkúpenie môže predstavovať maximálne 705 mil. EUR za predpokladu, že 5 mld. EUR sa splatí 400 dní po dátume emisie. Okrem tom je prémia za penále obmedzená zdola sumou 340 mil. EUR, čím sa zabezpečí minimálna interná miera návratnosti pre Holandsko 15 %. Inými slovami, berúc do úvahy, že ING by normálne musela zaplatiť 2,5 mld. EUR prémiu za spätné odkúpenie, táto zmena by mala za následok dodatočnú výhodu pre ING v rozpätí od 1,79 mld. do 2,2 mld. EUR v závislosti od trhovej ceny akcií ING. Holandsko vysvetlilo, že dôvodom tejto zmeny bolo umožniť ING podobné podmienky pre ukončenie opatrenia, aké sa poskytli spoločnostiam SNS (13) a Aegon (14) pri kapitálových injekciách, ktoré dostali od Holandska. Tieto podmienky predčasného splatenia sa môžu uplatniť len na splatenie 5 mld. EUR (t. j. 50 % počiatočnej kapitálovej injekcie).
(35)
ING sa môže do 31. januára 2010 rozhodnúť, že využije možnosť spätného odkúpenia, ale tento dátum sa môže po dohode s Holandskom predĺžiť do 1. apríla 2010 z dôvodu výnimočných podmienok na trhu, ak ING bude môcť preukázať, že dostatočné navýšenie kapitálu Core Tier 1 potrebného na skoršie spätné odkúpenie cenných papierov v hodnote 5 mld. EUR nebolo ekonomicky realizovateľné. Takéto predĺženie by potom podliehalo schváleniu Komisiou. Cieľom ING je využiť možnosť spätného odkúpenia pred 1. januárom 2010. Možnosti splatenia a prevodu zvyšných 50 % zostávajú nezmenené.
2.3.2. Opatrenie týkajúce sa znehodnotených aktív
(36)
Druhé opatrenie pomoci bolo opatrenie IA súvisiace s portfóliom Alt-A, ktorého hodnota výrazne poklesla, čím sa zvýšil tlak na záporné hodnoty rezervného fondu na nové ocenenie. Holandské orgány požiadali, aby bolo opatrenie z dôvodov finančnej stability schválené do 31. marca 2009. Okrem toho, ak by sa opatrenie zmenilo a doplnilo akýmkoľvek iným nevýznamným spôsobom, ING by vznikli veľké účtovné straty.
(37)
Opatrenie IA bolo podrobne opísané v rozhodnutí o začatí konania z 31. marca 2009. Štruktúra opatrenia je uvedená len stručne pred vysvetlením hlavných zmien protihodnoty a štruktúry poplatku.
(38)
Od 26. januára 2006 dostalo Holandsko od ING 80 % všetkých finančných tokov z portfólia znehodnotených amerických Alt-A RMBS (ďalej len „portfólio“) (znázornené tokom 4 v grafe uvedenom ďalej v texte), spolu s poplatkom za záruky (tok 5). ING dostane náhradou od Holandska tieto bezrizikové finančné toky:
-
garantovanú hodnotu predstavujúcu finančné toky platieb istiny v celkovej výške 28 mld. USD, ktorá zodpovedá 90 % (kúpna cena alebo cena za prevod) z 80 % portfólia, t. j. 72 % portfólia (tok 1). Tieto peňažné toky sa platia mesačne počas životnosti portfólia,
-
poplatok na financovanie (tok 2),
-
poplatok za správu (tok 3).
(39)
Peňažné toky vyplývajúce zo zvyšných 20 % portfólia si ponechá ING a nepatria do swapu peňažných tokov.
(40)
Spoločnosť ING súhlasila, že vykoná sériu ďalších platieb v prospech Holandska, ktoré efektívne povedú k významnému zvýšeniu protihodnoty pre štát za opatrenie IA prostredníctvom úprav poplatkov opísaných v odôvodneniach 41, 42 a 43:
(41)
Po prvé, Holandsko 25. októbra 2009 zníži poplatok na financovanie pre 57 % (cenných papierov s pevne stanovenou sadzbou) zo 72 % portfólia o 50 bázických bodov (basis points, ďalej len „bp“) ročne (ďalej len „p. a.“) z 3,5 % (15) p. a. na 3 % p. a. a poplatok na financovanie u 43 % (cenných papierov s pohyblivou sadzbou) zo 72 % portfólia zníži o 50 bp p. a. z medzibankovej úrokovej miery a 50 bp p. a. na medzibankovú úrokovú mieru.
(42)
Po druhé, poplatok za správu (ktorý platí Holandsko spoločnosti ING) vo výške 25 bp p. a. za 80 % nesplatenej sumy portfólia sa zníži o 15 bp na 10 bp prostredníctvom zvýšenia poplatku za záruky (ako je uvedené v odôvodnení 43).
(43)
Po tretie, ING 25. októbra 2009 zvýši poplatok za záruky vo výške 55 bp p. a. z nesplatenej sumy prevedeného portfólia o ďalších 82,6 bp p. a., čím sa poplatok za záruky zvýši na 137,6 bp. Z tohto zvýšenia o 82,6 bp sa 67 bp použije na kompenzáciu zníženia poplatku za správu (ktorý Holandsko platí spoločnosti ING) o 15 bp a na revíziu ceny za prevod portfólia o 52 bp (čo zodpovedá poklesu ceny za prevod portfólia z 90 % na približne 87 %). 15,6 bp je úprava vrátenia finančných prostriedkov za obdobie od 26. januára 2009 (začiatok pôvodného opatrenia) do 25. októbra 2009 (16).
(44)
Ak sa pôvodné opatrenie medzi Holandskom a ING zruší (17), výška nesplatenej dodatočnej platby, ktorá sa týka obdobia od 26. januára 2009 do 25. októbra 2009 (t. j. 15,6 bp zahrnutých v úprave poplatku za záruky), bude stále splatná. Ak dôjde k čiastočnému zrušeniu pôvodného opatrenia, táto suma by bola splatná v rovnakom pomere.
(45)
Tieto zmeny zavedené v októbri 2009 sa vykonajú za základe osobitnej dohody medzi ING a Holandskom s cieľom zachovať pôvodné opatrenie v pôvodnom stave. Holandsko sa zaväzuje oznámiť každé predčasné úplné alebo čiastočné zrušenie pôvodného opatrenia Komisii.
2.3.3. Záruky
(46)
V rámci holandského systému ochrany vkladov (vec N 524/08) poskytlo Holandsko záruky aj na strednodobé záväzky ING vo výške i) 9 mld. USD (z čoho 8,25 mld. USD sa už dalo) a ii) 5 mld. EUR (z čoho 4,15 mld. EUR sa už dalo). ING platí poplatok za záruky vo výške 84 bp z priemeru garantovanej sumy.
(47)
Holandsko potvrdzuje, že akékoľvek dodatočné záruky poskytnuté spoločnosti ING budú notifikované individuálne. Záruka do […] mld. EUR, ktorú sa Holandsko zaviazalo poskytnúť v súvislosti s realizáciou reštrukturalizačného plánu na financovanie Westland Utrecht Hypotheekbank (WUH)/Interadvies, ako je opísané v odôvodnení 55 a odôvodnení 85, sa tiež bude notifikovať Komisii osobitne. Tieto záruky do […] mld. EUR sú neoddeliteľnou súčasťou reštrukturalizačného plánu, ktorého sa týka toto rozhodnutie, ale o potrebe a protihodnote za tieto záruky ešte musí rozhodnúť Holandsko a posúdi ich Komisia v osobitnom rozhodnutí potom, keď bude opatrenie notifikované individuálne.
3. REŠTRUKTURALIZAČNÝ PLÁN
3.1. Opatrenia, ktoré sa predpokladajú v pláne
(48)
ING plánuje zjednodušiť štruktúru skupiny, znížiť náklady, znížiť riziko a uskutočniť niekoľko odpredajov aktív, vypracovať vhodnú politiku odmeňovania, upraviť kapitálovú štruktúru, zaviesť nové interné ciele kapitálovej primeranosti a zvýšiť sumu na dlhodobé financovanie iných produktov ako vklady. Reštrukturalizačný plán sa má realizovať počas päťročného obdobia.
(49)
Na účely zjednodušenia skupiny ING preskupila svojich šesť oblastí podnikateľských činností do dvoch divízií, a to bankovníctvo a poisťovníctvo. Každá divízia je zodpovedná za vykonávanie vlastnej stratégie a správu súvahy. Reštrukturalizačný plán predpokladá, že ING bude vykonávať len bankové činnosti, zatiaľ čo poisťovacia divízia sa časom odpredá.
(50)
Bankové činnosti sa budú sústreďovať prevažne na možnosti v Európe, pričom v ostatných častiach sveta sa budú sledovať selektívne príležitosti ďalšieho rastu. ING plánuje strategické zameranie na trvale ziskové retailové bankovníctvo na vyspelých trhoch, vybrané možnosti ďalšieho rastu retailového bankovníctva v strednej a východnej Európe a európsky orientované komerčné bankovníctvo prispôsobené retailovej banke a špecializované finančné podnikanie. Banka bude fungovať na základe štandardizovaných produktov a vysokej úrovni automatizácie. Namiesto nadobúdania investícií, ako sú cenné papiere kryté aktívami (ABS), bude skupina stále viac vytvárať vlastné aktíva.
(51)
Na rok 2009 je plánované zníženie nákladov vo výške 1,3 mld. EUR. Zníženie nákladov vo výške 35 % sa má dosiahnuť znížením nákladov súvisiacich s ekvivalentmi plného pracovného času a 65 % prostredníctvom zníženia ďalších výdavkov vrátane výdavkov na externých zamestnancov, marketingové činnosti a preteky Formula 1. K zníženiu nákladov prispeje aj ústredie. Od augusta 2009 sa už dosiahlo zníženie nákladov o viac ako 800 mil. EUR. Na dosiahnutie zníženia nákladov ING vytvorila rezervu na reštrukturalizáciu vo výške približne 450 mil. EUR po zdanení.
(52)
ING plánuje aj celý rad opatrení na zníženie rizika, ako sú programy zabezpečenia proti riziku, uzatvorenie a likvidácia rizikových pozícií a zníženie priamej akciovej expozície. Pokiaľ ide o jej investičné portfólio, ING získalo od Holandska opatrenie na ochranu aktív v podobe opatrenia IA Alt-A. Medzi ďalšie opatrenia, ktoré vykonala ING, patrí reklasifikácia celého radu cenných papierov krytých aktívami z kategórie cenné papiere k dispozícii na predaj do kategórie cenné papiere držané do splatnosti, čím sa obmedzí volatilita zápornej hodnoty rezervného fondu na nové ocenenie. ING zníži svoju expozíciu rizikovejším triedam aktív, pokiaľ ide o americké CMBS a americké RMBS. ING okrem toho nezačne nové iniciatívy, ktorých cieľom by bolo zvýšenie jej priamej expozície operáciám s nehnuteľnosťami.
(53)
Komisia pochopila, že ING prijme [obozretnú] obchodnú stratégiu, najmä v súvislosti s ING Direct, keďže ING má v úmysle založiť svoju obchodnú činnosť […] na spravodlivej tvorbe cien […] (18) a nebude vystupovať ako banka určujúca ceny.
(54)
ING je v procese vykonávania niekoľkých odpredajov aktív podľa novej obchodnej stratégie so značným účinkom, pokiaľ ide o jej súvahu. Reštrukturalizačné opatrenia prezentované v revidovanom reštrukturalizačnom pláne ING budú mať za následok očakávané zníženie súvahy o 616 mld. EUR podľa veľkosti organizačných útvarov k 30. septembru 2008. Zníženie súvahy o 616 mld. EUR zahŕňa ústup banky od dlhového financovania a integráciu iniciatív zahrnutých v súvahe (približne […] mld. EUR), odpredaje aktív banky (vo výške približne […] mld. EUR) a odpredaj všetkých organizačných útvarov poisťovacej divízie ING (vo výške približne […] mld. EUR). Napriek tomu, že poisťovníctvo má nižšiu súvahu v porovnaní s bankou, pred krízou sa podieľalo na príjmoch ING približne vo výške 50 % (19). V porovnaní so súvahou za tretí štvrťrok 2008 (t. j. 1 376 mld. EUR) predstavuje celkové zníženie súvahy približne 45 %.
(55)
V rámci odpredajov aktív reštrukturalizačný plán predpokladá, že od ING sa odčlení plne funkčná a oddeliteľná spoločnosť retailového bankovníctva v Holandsku (podrobné informácie pozri v odôvodnení 85), ktorú bude tvoriť terajšia spoločnosť Interadvies (Westland Utrecht Hypotheekbank, Westland Utrecht Effectenbank a Nationale Nederlanden Hypotheekbedrijf, Nationale Nederlanden Financiële Diensten), ktorej bude patriť portfólio spotrebiteľských úverov bývalej Postbank. ING sa bude snažiť odčleniť spoločnosť Interadvies (ďalej len „WUH/Interadvies“) [podľa podrobného časového harmonogramu]. Celková súvaha subjektu bude predstavovať okolo [25 - 50] mld. EUR.
(56)
[…] odpredaj WUH/Interadvies nespôsobil žiadne problémy s rizikom pre finančnú stabilitu, holandské orgány poskytli štúdiu nezávislého experta týkajúcu sa holandského trhu retailového bankovníctva, ktorá ukazuje, že bežné účty, hoci sa vo všeobecnosti považujú za oporný produkt krížového predaja v retailovom bankovníctve, nie sú nevyhnutné pre distribúciu hypotekárnych úverov a ostatných bankových produktov v Holandsku, a to najmä v prípade ING. Štúdia okrem toho poukazuje na význam internetu ako distribučného kanála v Holandsku, čím sa obmedzuje potreba siete pobočiek na distribúciu bankových produktov. Podľa holandských orgánov sa k hypotekárnym produktom, ktoré distribuuje WUH/Interadvies, môžu pripojiť ďalšie produkty. Najmä prevedené portfólio spotrebiteľských úverov môže slúžiť ako vstupný bod na trhy ostatných produktov.
(57)
Spoločnosť ING konkrétne plánuje predať alebo odčleniť tieto podniky, činnosti alebo produkty:
-
ING Life Taiwan (zrealizované)
-
Zastavenie predaja variabilných anuít s jednorazovým poistným (Single Premium Variable Annuities - SPVA) (zrealizované)
-
Likvidácia existujúceho portfólia variabilných anuít v USA
-
Likvidácia organizačného útvaru finančných produktov v USA
-
Zastavenie plánovaného začatia činnosti ING Direct Japan (zrealizované)
-
Odpredaj subjektu neživotného poistenia v Kanade (zrealizované)
-
Odpredaj obchodnej činnosti vyplácania ročnej renty a poskytovania hypotekárnych úverov v Čile (zrealizované)
-
Odpredaj poisťovacích činností v Rusku - neštátneho dôchodkového fondu (zrealizované)
-
Odpredaj poisťovacích činností v Argentíne - Origines Seg. De Retiro (zrealizované)
-
Odpredaj poisťovacích činností v Ázii - služby platformy HK (zrealizované)
-
Odpredaj súkromného bankovníctva v Ázii a Švajčiarsku (podpísaná zmluva)
-
Odpredaj poisťovne US Group Re Insurance (podpísaná zmluva)
-
Odpredaj poisťovacích činností v Ázii a Tichomorí [v Austrálii (podpísaná zmluva), na Novom Zélande (podpísaná zmluva), v Japonsku (podpísaná zmluva), v Kórei, Hongkongu, Indii, Thajsku, Malajzii]
-
Odpredaj správy aktív v Ázii a Tichomorí
-
Odpredaj amerického subjektu vyplácajúceho zamestnanecké pôžitky
-
Odpredaj poisťovacích činností v USA (US Retirement Services, US FA, Traditional Life)
-
Odpredaj správy aktív v USA
-
Odpredaj ING Direct v USA
-
ING poisťovacích činností v Latinskej Amerike (Brazília, Chile, Mexiko, Peru, Kolumbia a Uruguaj)
-
Odpredaj správy aktív v Latinskej Amerike
-
Odpredaj poisťovacích činností v strednej Európe (Bulharsku, Českej republike, Grécku, Maďarsku, Poľsku, Rumunsku, Slovensku, Španielsku)
-
Odpredaj správy aktív v Európe
-
Odpredaj poisťovacích činností v krajinách Beneluxu [poisťovňa Nationale Nederlanden Insurance, RVS, retailová poisťovňa Retail Insurance Netherlands (bývalá poisťovňa Postbank Insurance), poisťovňa Insurance Belgium, poisťovňa Insurance Luxembourg]
-
Odpredaj podniku Interadvies (Westland Utrecht Hypotheekbank, Westland Utrecht Effectenbank, Nationale Nederlanden, Hypotheekbedrijf, Nationale Nederlanden Financiële Diensten), vrátane portfólia spotrebiteľských úverov bývalej Postbank (ďalšie podrobné informácie pozri v záväzkoch Holandska).
(58)
ING plánuje organický rast súvahy banky o približne […] % ročne počas reštrukturalizačného obdobia […]. ING plánuje dosiahnuť väčšinu tohto rastu poskytovaním úverov reálnej ekonomike (domácnostiam a spoločnostiam).
(59)
ING implementuje aj novú politiku odmeňovania, v ktorej sa dozorná rada ING zaväzuje vypracovať udržateľnú politiku odmeňovania pre výkonnú radu a vyšší manažment. Tieto motivačné programy budú spojené s dlhodobým vytváraním hodnôt, berúc do úvahy riziko a obmedzujúc potenciál vyplácania „odmien za neúspech“.
(60)
ING sa zaviazala odstrániť podľa možnosti čo najskôr dvojitý pákový efekt, najneskôr však do […].
3.2. Schopnosť dosiahnuť životaschopnosť v prípade základného a záťažového scenára
(61)
ING predložila základný a záťažový scenár s cieľom preukázať, že je schopná dosiahnuť dlhodobú životaschopnosť.
(62)
V prípade základného scenára ING […]. Ďalej sa predpokladá, že akciové trhy budú […].
(63)
V rámci navrhovaného základného scenára bude čistý príjem za skupinu […]. Celkové príjmy skupiny […]. Návratnosť kapitálu (return on equity - RoE) by mala byť […]. Poisťovacia divízia ING by mala […].
(64)
V prípade banky spoločnosť ING predpokladá zvýšenie rizikovo vážených aktív (risk weighted assets, ďalej len „RWA“) približne o […] ročne (pred odpredajom aktív), čiastočne z dôvodu […]. Očakáva sa, že príjem (bez zmien reálnej hodnoty a znížení hodnoty) […], že komerčné bankovníctvo […] a retailové bankovníctvo […].
(65)
Banková divízia ING predpokladá, že počas prognózovaného obdobia bude plniť svoje interné ciele týkajúce sa kapitálovej primeranosti. ING má súbor nových interných cieľov kapitálovej primeranosti, ktoré sú […] % pre ukazovateľ kapitálovej primeranosti Core Tier 1 a […] % pre ukazovateľ kapitálovej primeranosti pre kapitál Core Tier 1. U poisťovacej divízie ING zostáva cieľový ukazovateľ kapitálového krytia nezmenený na úrovni 150 %.
(66)
V prípade základného scenára by ukazovateľ celkovej platobnej schopnosti (celkový kapitál k RWA) predstavoval okolo […] počas celého obdobia reštrukturalizácie s najnižšími hodnotami […].
(67)
Poisťovacia divízia ING sa počas reštrukturalizačného obdobia […] odpredá. Podľa základného scenára sa predpokladá, že odpredajom aktív sa získajú čisté výnosy vo výške […] EUR.
(68)
Podľa alternatívneho scenára, keď sa odpredá poisťovacia divízia […], by ING očakávala zodpovedajúco vyššie čisté výnosy […].
(69)
ING predložila aj záťažový scenár […].
(70)
[…]. Okrem toho sa predpokladá významné zvýšenie pravdepodobnosti neplnenia záväzkov. ING tiež predpokladá, že budú vyššie podiely strát zo zlyhania (loss given default - LGD).
(71)
Podľa tohto záťažového scenára by bol základný obchodný výsledok skupiny ING […].
(72)
Napriek týmto predpokladom by podľa záťažového scenára kapitalizácia ING zostala dostatočná, pretože ING naďalej plní regulačné požiadavky. […].
(73)
Holandsko v tejto súvislosti uvádza, že v prípade záťažových scenárov ING uplatnila na výpočet podielov strát zo zlyhania svojich úverových portfólií modely LGD, ktoré schválil orgán dohľadu nad finančným trhom, De Nederlandsche Bank (holandská centrálna banka, ďalej len „DNB“) […].
(74)
Okrem toho ING uplatnila ďalšie závažnejšie záťažové predpoklady, ktoré významne presahujú predložený záťažový scenár pre holandské retailové hypotekárne úvery (20) […]. Aj podľa týchto predpokladov zostáva kapitalizácia ING dostatočná, pretože naďalej spĺňa regulačné požiadavky a dokonca si ponecháva významnú dodatočnú kapitálovú rezervu.
(75)
Holandsko uvádza, že pokiaľ ide o likviditu, banka splnila všetky záťažové testy orgánu finančného dohľadu. […]
3.3. Stratégia ukončenia opatrení
(76)
Podľa základného scenára reštrukturalizačného plánu ING spoločnosť ING odkúpi späť cenné papiere kapitálu Core Tier 1 za týchto podmienok:
a)
Prvá tranža predstavujúca 5,0 mld. EUR predpokladanej sumy je určená na spätné odkúpenie okolo 17. decembra 2009 za minimálnu cenu 5,75 mld. EUR. Táto predpokladaná cena zabezpečuje Holandsku 15 % internú mieru návratnosti (internal rate of return - IRR) a zahŕňa základnú návratnosť vo výške 8,5 % a dodatočnú prémiu vo výške najmenej 340 mil. EUR a najviac 705 mil. EUR (21) odrážajúcu určitý potenciál zhodnotenia súvisiaceho s cenou akcií ING. Presná cena spätného odkúpenia bude závisieť od ceny akcií ING.
b)
[Zostávajúca] tranža predstavujúca […] mld. EUR predpokladanej sumy je určená na spätné odkúpenie v […] za predpokladanú cenu […] mld. EUR. Táto cena predpokladá spätné odkúpenie za 150 % nominálnej hodnoty (15 EUR za akciu) a nahromadené úroky vo výške 8,5 % ročne v súlade s pôvodnými podmienkami zmluvy o cenných papieroch kapitálu Core Tier 1. ING by prípadne mohla [po] roku 2011 […] spätne odkúpiť túto tranžu a potom uplatniť možnosť konverzie, čím by Holandsko dostalo buď […] mil. kmeňových akcií ING alebo hotovosť vo výške […] mld. EUR a približne […] mil. EUR nahromadených úrokov.
c)
[…].
(77)
Celkovo by operácie […] zabezpečili Holandsku orientačne internú mieru návratnosti [15 - 25] %. Od Holandska sa vyžaduje, aby Komisii notifikovalo každú prípadnú zmenu dohody o spätnom odkúpení cenných papierov.
(78)
Do dnešného dňa ING neodložilo žiadne vyplácanie kupónov z hybridných nástrojov Tier 1, ktoré skupina vydala.
(79)
ING si 14. októbra 2009 uplatnila nákupnú opciu na dlhopis nižšej triedy Tier 2. Spoločnosť ING informovala Komisiu, že to ľutuje, a uvádza, že to bolo nedorozumenie […]. Navyše, Holandsko znovu opakuje, že chápe, že Komisia v zásade nepovažuje nákupné opcie nástrojov kapitálu Tier 1/Tier 2 za vhodné pre banky v reštrukturalizácii, a súhlasí, že každú takúto nákupnú opciu v budúcnosti prediskutuje individuálne a každá takáto nákupná opciu bude podliehať schváleniu Komisiou počas troch rokov počínajúc dňom prijatia tohto rozhodnutia alebo do dňa, keď ING v plnom rozsahu splatí holandskému štátu cenné papiere kapitálu Core Tier 1 (vrátane príslušných nahromadených úrokov z kupónov cenných papierov kapitálu Core Tier 1 a prémiových poplatkov za ukončenie opatrenia), podľa toho, čo nastane skôr.
(80)
V prípade opatrenia IA sa nepredpokladá žiadne jednostranné ukončenie opatrenia a Holandsko sa zaviazalo notifikovať Komisii prípadné ukončenie opatrenia IA dohodou. V reštrukturalizačnom pláne sa však v základnom scenári predpokladá, že opatrenie zostane v platnosti aj po roku 2013.
3.4. Záväzky Holandska
(81)
Pokiaľ ide o opatrenia IA (t. j. „úver krytý nelikvidnými aktívami“), Holandsko sa zaviazalo:
-
Počínajúc 25. októbrom 2009 skupina ING vykoná ďalšie platby v prospech Holandska zodpovedajúco úprave protihodnoty za Alt-A o -50 bázických bodov z poplatku na financovanie prijatého spoločnosťou ING a + 82,6 bázických bodov z poplatku za záruky plateného spoločnosťou ING. Úprava súvisiaca s poplatkom za záruky zahŕňa 15,6 bázických bodov predstavujúcich úpravu za obdobie od 26. januára 2009 - začiatok úveru IABF (22) (t. j. opatrenia IA) - do 25. októbra 2009. Dodatočné platby sa budú vzťahovať na celý rozsah a dobu trvania zmluvy o úvere krytom nelikvidnými aktívami.
-
Dodatočné platby sa vykonajú na základe osobitnej zmluvy medzi skupinou ING a Holandskom s cieľom zachovať pôvodný úver krytý nelikvidnými aktívami v nezmenenom stave.
-
Dodatočné platby, okrem časti týkajúcej sa obdobia od 26. januára 2009 do 25. októbra 2009 (t. j. 15,6 bázického bodu v rámci úpravy týkajúcej sa poplatku za záruky), nemajú žiadne vyúčtovanie zostatku v prípade predčasného skončenia úveru krytého nelikvidnými aktívami. Suma nesplatených dodatočných platieb, ktorá sa týka obdobia od 26. januára 2009 do 25. októbra 2009 (t. j. 15,6 bázického bodu v rámci úpravy týkajúcej sa poplatku za záruky), sa stane splatnou v prípade čiastočného alebo úplného skončenia pôvodnej operácie. Ak dôjde k čiastočnému skončeniu úveru krytého nelikvidnými aktívami, zúčtovanie predčasného spätného odkúpenie sa úplatní v zodpovedajúcom pomere.
-
Holandsko sa zaväzuje notifikovať Komisii akékoľvek prípadné opatrenia úplného alebo čiastočného predčasného skončenia opatrenia IA.
(82)
Pokiaľ ide o zníženie súvahy, záväzok odpredať poisťovaciu divíziu, ING Direct US a ostatné organizačné útvary, ktoré sa majú odpredať do konca roka 2013, Holandsko sa zaväzuje, že:
-
ING zníži do konca roka 2013 svoju súvahu o 45 % v porovnaní so stavom k 30. septembru 2008 a odpredá organizačné útvary podľa zoznamu opísaného v odôvodnení 57, konkrétne útvary vykonávajúce poisťovaciu činnosť a ING Direct US […].
-
Tieto údaje sa vzťahujú na prognózy, ktoré neberú do úvahy možný vplyv organického rastu a vylučujú ďalšie zvýšenia v dôsledku prípadných nových regulačných požiadaviek, napríklad v prípade, že sa v dôsledku (nových) predpisov platných pre celú EÚ od bánk vyžaduje, aby mali v držbe podstatne vyššie rezervy likvidity. Takéto požiadavky by mohli zvýšiť súvahu výrazne nad hodnoty súčasných prognóz organického rastu.
-
ING nebude mať žiadne obmedzenie pre organický rast (t. j. nesúvisiaci s akvizíciami) súvahy svojej podnikateľskej činnosti. […]. ING sa bude v budúcnosti riadiť všeobecnou politikou využívania rastu finančných prostriedkov zverených klientmi najmä na rast v oblasti poskytovania úverov reálnej ekonomike (podnikom a spotrebiteľom) a zníži svoju expozíciu triedam rizikovejších aktív v rámci amerických CMBS a amerických RMBS. […] (23).
-
V súvislosti s organizačnými útvarmi, ktoré sa ING zaväzuje predať (ako sa uvádza v odôvodnení 57), ak sa predaj ktoréhokoľvek takého organizačného útvaru neuskutoční do 31. decembra 2013 (napríklad na základe právoplatnej záväznej zmluvy o predaji, ktorá sa uzatvorila), Komisia môže na žiadosť Holandska v prípade, že je to vhodné alebo z dôvodu výnimočných okolností, povoliť predĺženie tohto obdobia (24). Komisia môže v takom prípade tiež i) požiadať Holandsko, aby vymenovalo jedného alebo viacerých správcov (odpredaných subjektov) (25), predbežne vybraných a navrhnutých spoločnosťou ING (ktorí podliehajú schváleniu Komisiou), […].
-
Pokiaľ sa Holandsko bude snažiť o predĺženie obdobia, predloží Komisii žiadosť s uvedením dôvodu najneskôr jeden mesiac pred uplynutím daného obdobia. Za výnimočných okolností bude Holandsko oprávnené požiadať o predĺženie aj počas posledného mesiaca daného obdobia.
(83)
Holandsko sa ďalej zaväzuje, že ING bude dodržiavať zákaz akvizície:
-
ING nebude počas určitého obdobia vykonávať akvizície finančných inštitúcií. Tieto záväzky budú platiť počas obdobia troch rokov počínajúc dňom prijatia rozhodnutia Komisie alebo do dňa, keď ING v plnom rozsahu splatí Holandsku cenné papiere kapitálu Core Tier 1 (vrátane príslušných nahromadených úrokov z kupónov cenných papierov kapitálu Core Tier 1 a prémiového poplatku za ukončenie opatrenia), podľa toho, ktoré obdobie bude kratšie. ING nebude počas rovnakého obdobia vykonávať ani akékoľvek (iné) akvizície spoločností, ktoré by spomalili splácanie cenných papierov kapitálu Core Tier 1 Holandsku.
-
Bez ohľadu na tento zákaz ING môže so súhlasom Komisie nadobúdať spoločnosti, najmä ak by to bolo nevyhnutné na zabezpečenie finančnej stability alebo hospodárskej súťaže na príslušných trhoch.
(84)
Holandsko sa ďalej zaväzuje, že ING bude dodržiavať zákaz vedúceho postavenia pri stanovovaní cien:
-
ING nebude bez predchádzajúceho súhlasu Komisie ponúkať priaznivejšie ceny za štandardizované produkty ING (na trhoch, ktoré sú vymedzené ďalej v texte) ako jej traja priami konkurenti s najlepšími cenami na trhoch v EÚ, na ktorých má ING podiel na trhu vyšší ako 5 %.
-
Táto podmienka sa obmedzuje na štandardizované produkty ING na trhoch s týmito produktmi: i) na trhu s úsporami jednotlivcov; ii) na trhu s hypotekárnymi úvermi pre jednotlivcov; iii) na trhu súkromného bankovníctva, ak zahŕňa hypotekárne produkty alebo sporiace produkty, alebo iv) na trhu vkladov pre MSP (malé a stredné podniky sú vymedzené podľa definície MSP, ktorú ING v súčasnosti/obvykle využíva pri svojej podnikateľskej činnosti v príslušnej krajine). Len čo sa ING dozvie, že ponúka priaznivejšie ceny za svoje produkty ako jej traja konkurenti s najlepšími cenami, bezodkladne a čo najskôr upraví svoju cenu na úroveň, ktorá bude v súlade s týmto záväzkom.
-
Táto podmienka bude platiť počas obdobia troch rokov počínajúc dňom prijatia tohto rozhodnutia alebo do dňa, keď ING v plnom rozsahu splatí Holandsku cenné papiere kapitálu Core Tier 1 (vrátane príslušných nahromadených úrokov z kupónov cenných papierov kapitálu Core Tier 1 a prémiového poplatku za ukončenie opatrenia), podľa toho, ktoré obdobie bude kratšie. Na účely monitorovania tejto podmienky Holandsko vymenuje správcu pre monitorovanie, ktorého predbežne vyberie a navrhne spoločnosť ING. Správca pre monitorovanie podlieha schváleniu Komisiou.
-
Na podporu dlhodobej životaschopnosti ING sa ING Direct bez prechádzajúceho súhlasu Komisie zdrží vedúceho postavenia na trhu pri stanovovaní cien v súvislosti so štandardizovanými produktmi ING na trhoch s hypotekárnymi úvermi pre jednotlivcov a na trhoch s úsporami jednotlivcov v EÚ počas obdobia troch rokov počínajúc dňom prijatia tohto rozhodnutia alebo do dňa, keď ING v plnom rozsahu Holandsku splatí cenné papiere kapitálu Core Tier 1 (vrátane príslušných nahromadených úrokov z kupónov cenných papierov kapitálu Core Tier 1 a prémiového poplatku za ukončenie opatrenia), podľa toho, ktoré obdobie bude kratšie. Len čo sa ING dozvie, že ponúka najlepšie ceny za svoje produkty na trhu s hypotekárnymi úvermi pre jednotlivcov alebo na trhu s úsporami jednotlivcov v EÚ, ING bezodkladne a čo najskôr upraví svoje ceny na úroveň, ktorá bude v súlade s týmto záväzkom.
-
Na účely monitorovania tejto podmienky Holandsko vymenuje správcu pre monitorovanie, ktorého predbežne vyberie a navrhne spoločnosť ING. Správca pre monitorovanie podlieha schváleniu Komisiou.
(85)
Holandsko sa zaväzuje k celému radu podrobných ustanovení, pokiaľ ide o odčlenenie subjektu WUH/Interadvies:
-
ING vytvorí novú spoločnosť na predaj v Holandsku, ktorá sa odčlení od jej súčasných obchodných činností retailového bankovníctva v Holandsku. Výsledkom má byť, že táto odčlenená nová spoločnosť bude životaschopnou a konkurenčnou spoločnosťou, ktorá je samostatná a oddelená od spoločností, ktoré si ponechá ING, a ktorá sa môže previesť na vhodného kupujúceho. Táto nová spoločnosť bude zahŕňať obchodnú činnosť bankovej divízie WUH/Interadvies, ktorá je v súčasnosti súčasťou holandských poisťovacích prevádzok, a portfólio spotrebiteľských úverov ING Bank. WUH/Interadvies je obchodnou jednotkou ING pod záštitou organizačného útvaru Nationale Nederlanden Insurance. Je to (prevažne) hypotekárna banka pôsobiaca na základe svojich vlastných bankových licencií. Je životaschopným „samostatným“ aktérom na trhu, ktorý má svojich vlastných predajcov pre služby zákazníkom, a nezávislou organizáciou so slušným základným príjmom. Toto odčlenenie sa uskutoční pod dohľadom správcu pre monitorovanie v spolupráci so správcom odčlenenej spoločnosti. V tejto súvislosti môže správca pre monitorovanie počas obdobia odčleňovania odporučiť spoločnosti ING, aby vložila do odpredávanej spoločnosti hmotné a nehmotné aktíva (súvisiace s odpredávanou spoločnosťou), ktoré môže považovať za objektívne potrebné na zabezpečenie úplného súladu s uvedenými záväzkami ING orientovanými na výsledok, a najmä na zabezpečenie životaschopnosti a konkurencieschopnosti odpredávanej spoločnosti. Ak ING nesúhlasí so správcom pre monitorovanie, pokiaľ ide o objektívnosť požiadavky vkladu takýchto hmotných a nehmotných aktív na zabezpečenie životaschopnosti a konkurencieschopnosti odpredávanej spoločnosti, ING o tom písomne informuje správcu pre monitorovanie. V takom prípade výkonný manažment ING a správca pre monitorovanie zorganizujú do […] stretnutie s cieľom dosiahnuť konsenzus. Ak ING a správca pre monitorovanie konsenzus nedosiahnu, spoločne a bez zbytočného odkladu vymenujú nezávislú tretiu stranu s odbornými znalosťami o finančnom sektore (ďalej len „expert“), aby si vypočula argumenty strán a sprostredkovala riešenie. Ak sa riešenie nenájde, expert rozhodne do […] od vymenovania o objektívnosti požiadavky vkladu príslušného súvisiaceho hmotného a nehmotného majetku do odpredávanej spoločnosti na zabezpečenie jej životaschopnosti a konkurencieschopnosti a strany majú rozhodnutie experta v tejto súvislosti akceptovať a podľa neho konať. Otázky, ktoré boli predmetom nesúhlasu, sa uvedú v správe správcu pre monitorovanie pre Komisiu.
-
ING sa zaväzuje zabezpečiť optimálne podmienky na predaj vypracovaním obchodného plánu, vytvorením internetovej platformy a vyčlenením predajných kapacít pre odčlenený subjekt. Sprístupní aj platobné kapacity (za komerčných podmienok), ak o to kupujúci požiada. ING bude okrem toho pomáhať pri vytváraní funkcie finančnej správy a zabezpečení financovania na dva roky po predaji, zatiaľ čo finančná podpora ING bude počas týchto dvoch rokov postupne klesať. Finančná podpora ING spoločnosti WUH bude založená na transferových cenách interného financovania. ING […] požiada Holandsko o financovanie garantované štátom do výšky […] mld. EUR na financovanie spoločnosti WUH. V takom prípade sa holandské orgány zaviazali notifikovať toto opatrenie osobitne.
-
ING sa navyše počas prechodného obdobia […] zdrží aktívneho ponúkania služieb klientom spoločnosti WUH v súvislosti s produktmi, ktoré spoločnosť WUH poskytuje týmto klientom ku dňu prijatia tohto rozhodnutia.
-
ING sa bude snažiť odčleniť spoločnosť WUH do […]. Po uplynutí obdobia odčleňovania […] ING bude spravovať spoločnosť WUH oddelene a bude sa snažiť ju odpredať […] (26).
-
Správca pre monitorovanie a správca odčlenenej spoločnosti budú vymenovaní do […] odo dňa prijatia tohto rozhodnutia Komisie a správca pre odpredaj bude vymenovaný do […]. Všetkých správcov vymenuje Holandsko a predbežne ich vyberie a navrhne ING. Správcovia podliehajú schváleniu Komisiou.
(86)
Náklady všetkých správcov vymenovaných počas procesu reštrukturalizácie bude znášať ING.
(87)
Na účely obnovenia životaschopnosti sa Holandsko zaväzuje, že ING bude dodržiavať tieto podmienky:
-
ING sa zaväzuje orientovať svoje finančné prostriedky nepochádzajúce z vkladov na dlhodobejšie financovanie, keď sa na trhoch obnovia menej stresujúce podmienky, vydaním viacerých dlhových nástrojov so splatnosťou dlhšou ako jeden rok. […]
-
ING sa vynasnaží odstrániť svoj dvojitý pákový efekt (využitím hlavného dlhu ako vlastného kapitálu vo svojich dcérskych spoločnostiach) podľa možnosti čo najskôr a zaväzuje sa, že tak urobí najneskôr do […]. Dvojitý pákový efekt sa odstráni automaticky, hneď ako sa zo skupiny ING opäť stane regulovaná banka.
(88)
Pokiaľ ide o odloženie vyplácania kupónov a nákupných opcií na cenné papiere Tier 1 a Tier 2, Holandsko sa zaväzuje, že ING bude dodržiavať tieto podmienky:
-
Ak nová emisia akcií vynesie viac, ako je potrebné na splatenie 50 % cenných papierov kapitálu Core Tier 1 vrátane príslušných nahromadených úrokov a prémiového poplatku za ukončenie opatrenia, ING nebude povinná odložiť vyplácanie kupónov hybridných nástrojov k 8. a 15. decembru 2009 (27) a ani akékoľvek vyplácanie kupónov hybridných nástrojov neskôr.
-
Ak sa nová emisia akcií neuskutoční a ING bude v predchádzajúcom roku stratová, bude povinná oddialiť vyplácanie kupónov hybridných nástrojov, pokiaľ má možnosť na základe vlastného uváženia tak urobiť, počas obdobia troch rokov počínajúc dňom prijatia rozhodnutia Komisie alebo do dňa, keď ING v plnom rozsahu splatí Holandsku cenné papiere kapitálu Core Tier 1 (vrátane príslušných nahromadených úrokov z kupónov cenných papierov kapitálu Core Tier 1 a prémiového poplatku za ukončenie opatrenia), podľa toho, ktoré obdobie bude kratšie.
-
Holandské orgány chápu, že Komisia je proti tomu, aby príjemcovia štátnej pomoci dostávali odmeny z vlastných finančných prostriedkov (vlastného imania a podriadeného dlhu), keď ich činnosti neprinášajú dostatočné zisky (28), a že Komisia je v tomto kontexte v zásade proti nákupnej opcii na hybridné nástroje kapitálu Tier 2 a Tier 1. ING ľutuje nedorozumenie týkajúce sa uplatnenia nákupnej opcie na dlhopis nižšej triedy Tier 2 dňa 14. októbra 2009. Uplatnenie nákupnej opcie na hybridné nástroje kapitálu Tier 2 a Tier 1 sa bude v budúcnosti navrhovať Komisii na schválenie od prípadu k prípadu počas obdobia troch rokov počínajúc dňom prijatia tohto rozhodnutia alebo do dňa, keď ING v plnom rozsahu splatí Holandsku cenné papiere kapitálu Core Tier 1 (vrátane príslušných nahromadených úrokov z kupónov cenných papierov kapitálu Core Tier 1 a prémiového poplatku za ukončenie opatrenia), podľa toho, ktoré obdobie bude kratšie.
(89)
Holandsko sa zaväzuje, že ING sa zdrží rozsiahleho marketingu s odvolaním sa na opatrenie vo forme rekapitalizácie ako súťažnej výhody.
(90)
Holandsko sa zaväzuje, že ING bude dodržiavať obmedzenia svojich politík odmeňovania a marketingových činností, ku ktorým sa už predtým zaviazala na základe zmlúv týkajúcich sa cenných papierov kapitálu Core Tier 1 a na podporu nelikvidných aktív.
(91)
ING a Holandsko sa zaväzujú, že správu o pokroku dosiahnutom pri realizácii reštrukturalizačného plánu budú predkladať Komisii každých šesť mesiacov odo dňa prijatia tohto rozhodnutia.
(92)
Holandské orgány sa zaväzujú, že úplné vykonanie reštrukturalizácie ING sa dokončí do konca roku 2013.
4. DÔVODY NA ZAČATIE VYŠETROVANIA
(93)
V rozhodnutí o začatí konania Komisia vyjadrila pochybnosti o súlade pôvodného opatrenia s oznámením o znehodnotených aktívach, najmä pokiaľ ide o oceňovanie a rozdelenie záťaže. Komisia však zistila, že opatrenie spĺňalo podmienky oprávnenosti aktív, dojednaní o správe aktív, transparentnosť a poskytovanie informácií a poplatok za záruky, ako sa uvádza v oznámení o znehodnotených aktívach.
(94)
Pokiaľ ide o oceňovanie, Holandsko tvrdilo, že skutočná ekonomická hodnota (real economic value - REV) portfólia je 97,3 % nominálnej hodnoty v prípade základného scenára a 88,8 % nominálnej hodnoty v prípade záťažového scenára. Na základe toho sa portfólio previedlo na Holandsko za 90 % nominálnej hodnoty. Komisia vyjadrila pochybnosti o oceňovaní REV, najmä o voľbe diskontnej sadzby, odhadov cien nehnuteľností, úrovní zníženia kreditného rizika a ďalších otázok týkajúcich sa oceňovania.
(95)
Pokiaľ ide o rozdelenie záťaže, Komisia vyjadrila pochybnosti o úrovni poplatku na financovanie a vhodnosti poplatku za správu, ktorý Holandsko platí spoločnosti ING. Okrem toho, keďže Komisia má pochybnosti týkajúce sa ocenenia portfólia, akýkoľvek negatívny záver o preskúmaní ocenenia by mohol mať priamy vplyv na posúdenie poplatku za záruky.
5. POSÚDENIE POMOCI
5.1. Existencia pomoci
(96)
Podľa článku 87 ods. 1 Zmluvy akákoľvek pomoc poskytnutá členskému štátu alebo akoukoľvek formou zo štátnych prostriedkov, ktorá narúša hospodársku súťaž alebo hrozí narušením hospodárskej súťaže tým, že zvýhodňuje určitých podnikateľov alebo výrobu určitých druhov tovaru, je nezlučiteľná so spoločným trhom, pokiaľ ovplyvňuje obchod medzi členskými štátmi.
(97)
Komisia už v rozhodnutí o začatí konania preukázala, že rekapitalizácia ING predstavuje štátnu pomoc vo výške sumy vloženého kapitálu, t. j. 10 mld. EUR.
(98)
Zmena a doplnenie prémie za spätné odkúpenie tiež prestavuje štátnu pomoc, pokiaľ sa štát nevzdá svojho práva na získanie výnosov. Keďže ING sa už dohodla na prémii za spätné odkúpenie vo výške 150 %, akékoľvek prípadné zníženie je naozaj ušlý príjem. Úprava podmienok splatenia holandskej kapitálovej injekcie má za následok ďalší prospech pre ING. To predstavuje dodatočnú pomoc vo výške približne 2 mld. EUR, ako sa uvádza v odôvodnení 34.
(99)
Pokiaľ ide o opatrenie IA, Komisia v rozhodnutí o začatí konania zistila, že toto opatrenie predstavuje pomoc. Výška pomoci vyplývajúca z opatrenia IA sa vypočíta ako rozdiel medzi transferovou cenou (na základe reálnej ekonomickej hodnoty) a trhovej ceny prevedeného portfólia. Podľa informácií poskytnutých holandskými orgánmi bola celková nominálna hodnota portfólia Alt-A k 31. decembru 2008 39 mld. USD. 80 % portfólia sa previedlo na Holandsko za 87 % nominálnej hodnoty (na základe zmeneného opatrenia) predstavujúcej 27,1 mld. USD. Podľa informácií poskytnutých holandskými orgánmi bola celková trhová hodnota portfólia Alt-A k 31. decembru 2008 vo výške 25,8 mld. USD, z čoho 80 % (20,6 mld. USD) bolo prevedených na Holandsko. Výsledný rozdiel medzi cenou za prevod a trhovou cenou prevedeného portfólia je 6,5 mld. USD, čo zodpovedá približne 5,0 mld. EUR (29). Výška pomoci vyplývajúca z opatrenia IA je preto 5 mld. EUR.
(100)
Kapitálová injekcia vo výške 10 mld. EUR bola pôvodne rozdelená v rámci skupiny takto: 5 mld. EUR pre bankovú divíziu ING, 4 mld. EUR pre poisťovaciu divíziu ING a 1 mld. EUR pre celý holding. ING má možnosť kedykoľvek previesť výšku kapitálovej injekcie medzi ING Bank, ING Insurance a holdingovou úrovňou.
(101)
Okrem toho 85 % finančných tokov prevedených na Holandsko v rámci opatrenia IA sa týkalo aktív v držbe ING Bank a 15 % aktív v držbe ING Insurance. Z celkovej sumy pomoci vyplývajúcej z opatrenia IA (5 mld. EUR) 4,25 mld. EUR sa preto má pripísať ING Bank a 0,75 mld. EUR ING Insurance.
(102)
Výsledkom je celková výška pomoci pre ING Bank 9,25 mld. EUR (čo predstavuje 2,7 % rizikovo vážených aktív ING Bank (30)), celková výška pomoci pre ING Insurance vo výške 4,75 mld. EUR (čo predstavuje 50 % požiadaviek na mieru solventnosti ING Insurance (31)) a 1 mld. EUR zostane na holdingovej úrovni.
(103)
V záujme zjednodušenia a konzistentnosti s podmienkami použitými v oznámení o znehodnotených aktívach sa celková výška pomoci môže vyjadriť pomocou rizikovo vážených aktív len v prípade bankovej divízie ING. V takom prípade obidve opatrenia spolu plus doplnková pomoc v podobe zníženia prémie za spätné odkúpenie vo výške 2 mld. EUR majú za následok prvok pomoci približne 17 mld. EUR, čo predstavuje približne 5 % rizikovo vážených aktív ING Bank.
(104)
Spoločnosť ING okrem toho dostala 5 mld. EUR a 9 mld. USD vo forme pomoci z holandskej schémy poskytovania záruk. Na základe prevládajúceho výmenného kurzu v čase poskytnutia týchto opatrení, ktorý bol 1,3 EUR/USD, výška poskytnutých záruk je okolo 12 mld. EUR, čo predstavuje približne 1 % celkovej súvahy skupiny. Záruky boli poskytnuté v čase, keď sa podmienky na trhu zhoršovali a pre banky bolo problematické získať finančné prostriedky. Tieto záruky by preto neposkytol investor na trhu a predstavujú doplnkovú pomoc, možno až do výšky nominálnej hodnoty (32).
(105)
Holandsko okrem toho tvrdí, že ING […] ďalších […] mld. EUR záruk od Holandska na odčlenenie subjektu retailového bankovníctva WUH/Interadvies, ktoré zatiaľ neboli poskytnuté a potrebu ktorých je stále potrebné preukázať. Holandsko to považuje za doplnkovú pomoc na reštrukturalizáciu pre príjemcu, ktorú bude notifikovať neskôr. Komisia v zásade nie je proti takejto pomoci, pokiaľ je obmedzená na minimum nevyhnutné na reštrukturalizáciu ING (33) a pokiaľ je dostatočne kompenzovaná.
(106)
ING preto celkovo dostane pomoc na reštrukturalizáciu do [12 - 22] mld. EUR v podobe záruk na likviditu a približne 17 mld. EUR vo forme inej pomoci, čo predstavuje približne 5 % rizikovo vážených aktív banky.
5.2. Zlučiteľnosť
5.2.1. Uplatnenie článku 87 ods. 3 písm. b) zmluvy
(107)
Článok 87 ods. 3 písm. b) zmluvy splnomocňuje Komisiu, aby rozhodovala, či je pomoc zlučiteľná so spoločným trhom, ak je určená „na nápravu vážnej poruchy fungovania v hospodárstve členského štátu“. Komisia vo svojom nedávnom schválení predĺženia holandského systému ochrany vkladov potvrdila (34), že hrozba vážnej poruchy holandského hospodárstva vo všeobecnosti pokračuje a že opatrenia na podporu bánk sú vhodné na riešenie tejto hrozby.
(108)
Vzhľadom na význam činností v oblasti poskytovania úverov pre konkrétne regionálne trhy, jej cezhraničnú prítomnosť a jej integráciu a spoluprácu s inými bankami Komisia uznáva, že ING je systémovo významnou bankou. […]. Preto dospela k záveru, že takéto zlyhanie by malo vážne následky pre holandský finančný sektor a pre reálnu ekonomiku. Pomoc sa preto musí posudzovať podľa článku 87 ods. 3 písm. b) zmluvy.
5.2.2. Zlučiteľnosť opatrenia IA
(109)
Zaobchádzanie členských štátov s opatreniami na odbremenenie od znehodnotených aktív podľa článku 87 ods. 3 písm. b) zmluvy sa posudzuje na základe oznámenia o znehodnotených aktívach. Oznámenie o znehodnotených aktívach stanovuje zásady, ktoré sa musia dodržiavať pri každom prípadnom opatrení na odbremenenie od znehodnotených aktív.
(110)
Pochybnosti vyjadrené v rozhodnutí o začatí konania, že opatrenie IA nespĺňa podmienky zlučiteľnosti odbremenenia od znehodnotených aktív, ako je stanovené v oznámení o znehodnotených aktívach, sú rozptýlené.
(111)
Holandské orgány sa zaviazali zmeniť a doplniť opatrenie prostredníctvom zvýšenia poplatku za záruky, ktorý platí spoločnosť ING Holandsku, o 82,6 (35) bp p. a., čím sa zmenila cena za prevod vyplývajúca z opatrenia, ako aj štruktúra poplatku. Okrem toho sa poplatok na financovanie znížil o 50 bp p. a.
(112)
V prvom rade, provízia zo zvýšenia poplatku za záruky o 82,6 bp p. a. vo výške 52 bp p. a. je určená na zníženie ceny za prevod aktív z portfólia z 90 % nominálnej hodnoty na 87 % nominálnej hodnoty. Zmenená cena za prevod zosúlaďuje cenu za prevod s odhadmi reálnej ekonomickej hodnoty portfólia, ktoré by sa získali použitím primeraných predpokladov. Po rozhodnutí o začatí konania holandské orgány predložili revidované ocenenia portfólia. Potom ako Komisia vyjadrila pochybnosti o odhadoch cien nehnuteľností na bývanie a diskontných sadzbách použitých pri počiatočnom ocenení portfólia spoločnosťou Dynamic Credit Partners, holandské orgány poskytli Komisii výsledky ocenenia získané použitím rovnakej metodiky oceňovania, ale na základe konzervatívnejších odhadov cien nehnuteľností a diskontných sadzieb. Komisia upravila výsledok o ďalšie faktory po konzultácii s externými expertmi. Na základe tejto analýzy dospela k záveru, že odhad reálnej ekonomickej hodnoty vo výške 87 % je akceptovateľný vzhľadom na požiadavky oznámenia o znehodnotených aktívach týkajúcich sa metodiky oceňovania a obozretných predpokladov, ktoré boli naznačené v rozhodnutí o začatí konania. Úpravou reálnej ekonomickej hodnoty na 87 % boli preto počiatočné pochybnosti Komisie rozptýlené.
(113)
Komisia vo svojom rozhodnutí o začatí konania vyjadrila pochybnosti o úrovni poplatku za správu, ktorý bol pôvodne stanovený na úrovni 25 bp p. a. Prostredníctvom zvýšenia poplatku o 15 bp p. a. (nad rámec 52 bp p. a. za úpravu ocenenia a 15,6 bp p. a. za časovú úpravu) sa poplatok za správu znížil na 10 bp p. a., čo je akceptovateľná úroveň vzhľadom na veľkosť spravovaného portfólia. Okrem toho pochybnosti Komisie v súvislosti s poplatkom na financovanie vyjadrené v rozhodnutí o začatí konania boli tiež vyriešené, keďže poplatok na financovanie bol znížený o 50 bp p. a. Týmto spôsobom sa poplatok na financovanie uviedol do súladu s nákladmi Holandska na financovanie, ako to prezentovali holandské orgány Komisii (36). Počiatočné pochybnosti Komisie v súvislosti s poplatkom za správu a poplatkom na financovanie boli preto rozptýlené.
(114)
Pokiaľ ide o rozdelenie záťaže, v oznámení o znehodnotených aktívach sa v oddiele 5.2 uvádza všeobecná zásada, že straty súvisiace so znehodnotenými aktívami majú znášať v maximálnom rozsahu banky. Komisia je toho názoru, že primeranú úroveň rozdelenia záťaže možno dosiahnuť len vtedy, ak sa znehodnotené aktíva prevedú na štát za cenu za prevod, ktorá nie je vyššia ako reálna ekonomická hodnota (37). Komisia bola o tom uistená revidovanou cenou za prevod, ako je naznačené v odôvodnení 112.
(115)
Úprava ceny za prevod sa v tomto prípade dosiahla zvýšením poplatku za záruky o 52 bp p. a., ktoré je rovnocenné čistej súčasnej hodnote rozdielu medzi 90 % a 87 % nominálnej hodnoty. To je v súlade s rozhodnutím o začatí konania, kde Komisia akceptovala dohodu o výmene (swape) peňažných tokov a rozhodla, že úpravy ocenenia sa urobia prostredníctvom zmeny poplatku za záruky. Opatrenie IA preto spĺňa podmienky týkajúce sa primeraného rozdelenia záťaže.
(116)
Zmenené a doplnené opatrenie IA nadobúda platnosť 25. októbra 2009, pričom sa platby vykonávali podľa počiatočnej štruktúry operačného poplatku, ktorá bola pre ING priaznivejšia od 26. januára 2009 do 25. októbra 2009. Na účely vykonania platieb spoločnosťou ING v prospech štátu, ktoré neboli v uvedenom období vykonané, sa poplatok za záruky zvýšil o ďalších 15,6 bp p. a. Táto zmena je nevyhnutná, aby bolo možné považovať opatrenie za zlučiteľné s oznámením o znehodnotených aktívach z 26. januára 2009. Toto zvýšenie však nezvyšuje ocenenie portfólia ani nezvyšuje rozdelenia záťaže, pretože iba zabezpečuje uplatnenie oznámenia o znehodnotených aktívach odo dňa nadobudnutia platnosti opatrenia IA, t. j. retroaktívne.
5.2.3. Zlučiteľnosť pomoci na reštrukturalizáciu
(117)
Komisia musí posúdiť pokračovanie všetkých predchádzajúcich opatrení pomoci na okamžitú pomoc ako pomoc na reštrukturalizáciu. Zlučiteľnosť pomoci na reštrukturalizáciu sa posudzuje na základe reštrukturalizačného plánu v zmysle oznámenia Komisie o návrate k životaschopnosti a hodnotení reštrukturalizačných opatrení vo finančnom sektore v podmienkach súčasnej krízy podľa pravidiel štátnej pomoci (38) (ďalej len „oznámenie o reštrukturalizácii“). Dokonca aj v prípade, keď sa predchádzajúce rozhodnutia odkazovali na usmernenia o štátnej pomoci na záchranu a reštrukturalizáciu firiem v ťažkostiach (39), Komisia v bode 49 oznámenia o reštrukturalizácii objasnila, že všetka pomoc notifikovaná Komisii do 31. decembra 2009 sa bude posudzovať ako pomoc na reštrukturalizáciu bánk podľa oznámenia o reštrukturalizácii namiesto usmernení o štátnej pomoci na záchranu a reštrukturalizáciu firiem v ťažkostiach.
(118)
V oznámení o reštrukturalizácii sa nevymedzujú podmienky, podľa ktorých banka musí predložiť reštrukturalizačný plán, ale vychádza z predchádzajúcich oznámení.
(119)
Komisia sa domnieva, že ING by mala prejsť dôkladnou reštrukturalizáciou, najmä ak už príjemca dostal štátnu pomoc, ktorá prispieva na krytie alebo zabránenie stratám, ktoré celkovo prevyšujú 2 % celkových rizikovo vážených aktív banky. Táto pozícia je v súlade s bodom 4 oznámenia o reštrukturalizácii a bodu 55 oznámenia o znehodnotených aktívach, ako aj s predchádzajúcimi záväzkami ING (40).
(120)
Pri posudzovaní reštrukturalizačného plánu sa Komisia uisťuje, či je banka schopná obnoviť dlhodobú životaschopnosť bez štátnej pomoci (pozri oddiel 2 oznámenia o reštrukturalizácii).
(121)
Oznámenie o reštrukturalizácii v tejto súvislosti pripomína, že vlády rekapitalizovali banky za podmienok zvolených prednostne skôr z dôvodov finančnej stability, ako z hľadiska návratu k životaschopnosti. Dlhodobá životaschopnosť si preto vyžaduje, aby bola každá prijatá pomoc buď po čase splatená v lehote predpokladanej pri poskytnutí pomoci, alebo aby za ňu bola poskytnutá kompenzácia zodpovedajúca bežným trhovým podmienkam, čím sa zaistí ukončenie akejkoľvek formy štátnej pomoci. Reštrukturalizačný plán obsahuje presvedčivú stratégiu splácania holandského kapitálu, ktorá sa začne uplatňovať ešte pred vydaním tohto rozhodnutia.
(122)
V oznámení o reštrukturalizácii sa vysvetľuje, že dlhodobá životaschopnosť sa dosiahne vtedy, keď je banka schopná pokryť všetky svoje náklady vrátane odpisov a finančných poplatkov a zabezpečiť primeranú návratnosť vlastného imania pri zohľadnení rizikového profilu banky. Ako sa uvádza v odôvodnení 65, v reštrukturalizačnom pláne sa názorne uvádza, ako spoločnosť ING preukáže primeranú ziskovosť na krytie všetkých svojich nákladov vrátane odpisov a finančných poplatkov a zabezpečí primeranú návratnosť vlastného imania pri zohľadnení rizikového profilu banky.
(123)
V reštrukturalizačnom pláne sa názorne uvádza, že ING je schopná splniť príslušné požiadavky regulačných orgánov dokonca aj v prípade záťažového scenára s pretrvávajúcou celosvetovou recesiou, ako sa vyžaduje v bude 13 oznámenia o reštrukturalizácii. Informácie predložené holandskými orgánmi naznačujú, že ING by bola životaschopná dokonca aj v prípade záťažového scenára s konzervatívnymi predpokladmi preskúmanými Komisiou. Komisia poznamenáva, že pokiaľ ide o úrovne LGD pre holandské portfólio retailových hypotekárnych úverov, modely, ktoré použila spoločnosť ING, schválil holandský orgán dohľadu DNB. Pokiaľ ide o kvalitu holandského portfólia hypotekárnych úverov ING, na holandský trh s hypotekárnymi úvermi sa uplatnili dodatočné prísnejšie záťažové predpoklady. Podľa dodatočných stresových predpokladov by ING podľa informácií poskytnutých holandskými orgánmi stále spĺňala svoje kapitálové požiadavky.
(124)
Plánované odpredaje aktív časom vytvoria prebytočný kapitál, ktorý by mal ešte viac posilniť kapitálový základ ING.
(125)
Po druhé, v súlade s bodom 10 oznámenia o reštrukturalizácii sa v pláne uvádzajú príčiny ťažkostí banky a jej slabé stránky a naznačuje, ako navrhnuté reštrukturalizačné opatrenia napravia problémy z minulosti. Za týmto účelom sa v reštrukturalizačnom pláne uvádza, že príjemca zlepší svoju kapitálovú štruktúru odstránením dvojitého pákového efektu a zvýšením ukazovateľa kapitálovej primeranosti. ING bude preto v lepšej pozícii, aby mohla čeliť prípadnému nepriaznivému hospodárskemu vývoju v budúcnosti a absorbovať neočakávané straty dokonca aj po splatení kapitálu od Holandska.
(126)
Zistilo sa, že portfólio Alt-A je hlavným dôvodom opakovanej potreby štátnej podpory. Obavy týkajúce sa prípadných odpisov portfólia Alt-A boli jedným z hlavných spúšťačov opatrenia vo forme rekapitalizácie, skôr ako sa na naň začne vzťahovať opatrenie IA. Tieto obavy týkajúce sa trhu boli po prijatí opatrenia IA rozptýlené. […] V tejto súvislosti predpokladaný odpredaj podniku ING Direct US, ktorý sa uvádza v reštrukturalizačnom pláne, odstráni hlavný zdroj problémov, ktoré viedli k intervencii štátu.
(127)
ING ďalej zníži svoju expozíciu rizikovejším triedam aktív a nie je jej cieľom zvýšiť svoju expozíciu operáciám s nehnuteľnosťami. ING odpredá aj ďalšie rizikové obchodné činnosti a aktíva alebo zníži svoju expozíciu týmto rizikovým obchodným činnostiam a aktívam.
(128)
ING okrem toho iniciovala rozsiahlejší program na „odstránenie rizík“ (t. j. politiku na zníženie rizík) a znižovanie nákladov, ktorý rieši aj zložitú štruktúru skupiny najprv vytvorením divízií bankovníctva a poisťovníctva a potom odpredajom celej poisťovacej časti svojho podnikania. Plán ukazuje, že najmä ING Direct upraví svoju [obozretnú] obchodnú stratégiu a zdrží sa stanovovania […] cien, čo je zdôraznené zákazom vedúceho postavenia pri stanovovaní cien, ako je opísané v odôvodnení 53 a odôvodnení 84.
(129)
Plán okrem toho dokazuje, že sa ING prispôsobuje skúsenostiam získaným z krízy v súlade s bodom 11 oznámenia o reštrukturalizácii. V pláne sa napríklad vysvetľuje, ako ING plánuje zmeniť a doplniť svoju politiku odmeňovania, aby sa banka orientovala viac na dlhodobejšie výsledky a tým predišla následkom zlyhania. […].
(130)
Preto sa dospelo k záveru, že reštrukturalizačný plán je schopný obnoviť dlhodobú životaschopnosť.
(131)
V reštrukturalizačnom pláne sa ďalej stanovuje primeraný vlastný príspevok na náklady na reštrukturalizáciu (oddiel 3 oznámenia o reštrukturalizácii). Reštrukturalizačný plán demonštruje, že ING zabezpečuje primerané rozdelenie záťaže v súlade s oznámením o reštrukturalizácii, čo je dôležité pre obmedzenie morálneho hazardu.
(132)
Po prvé, Holandsko sa zaviazalo upraviť podmienky opatrenia IA, čo ho zosúlaďuje s požiadavkami uvedenými v oznámení o znehodnotených aktívach.
(133)
Po druhé, ING zaplatí primeranú protihodnotu za kapitálovú injekciu v súlade s oznámením Komisie o rekapitalizácii finančných inštitúcií v súčasnej finančnej kríze: obmedzenie pomoci na nevyhnutné minimum a bezpečnostné opatrenia proti neprimeranému narušovaniu hospodárskej súťaže (41) (ďalej len „oznámenie o rekapitalizácii“). Toto posúdenie sa úpravou podmienok splácania nemení, pretože tieto predstavujú prémiu za spätné odkúpenie. Táto prémia za spätné odkúpenie predstavuje úpravu rozhodnutia o rekapitalizácii. Toto je akceptovateľné, pretože Komisia nabáda k predčasnému splácaniu. Dôvodom stimulov na takéto spätné odkúpenie je, že spätné odkúpenie odstraňuje pokračujúce účinky výhod štátnej pomoci pre banku. To sa uplatnilo v rozhodnutiach Komisie prijatých po oznámení o rekapitalizácii, ako napríklad SNS a Aegon (pozri odôvodnenie 33) a malo by sa uplatniť obdobne aj v tomto prípade. Navyše, vzhľadom na skutočnosť, že kapitálová injekcia poskytne Holandsku internú mieru návratnosti 15 %, zníženie prémie za spätné odkúpenie sa tiež zdá byť samo o sebe odôvodnené, pretože takáto interná miera návratnosti je primeranou protihodnotou v zmysle oznámenia o rekapitalizácii. Zníženie prémie za spätné odkúpenie by sa preto malo považovať za zlučiteľnú pomoc na reštrukturalizáciu.
(134)
Po tretie, ING zaplatí primeranú protihodnotu za záruky na svoje strednodobé záväzky v súlade s holandským systémom poskytovania záruk, ktorý je naopak v súlade s oznámením o uplatňovaní pravidiel štátnej pomoci na opatrenia prijaté v súvislosti s finančnými inštitúciami v súčasnej globálnej finančnej kríze (42).
(135)
Holandsko sa tiež zaviazalo zväčšiť počet plánovaných odpredajov celosvetových poisťovacích činností spoločnosti ING, svoju podnikateľskú činnosť v oblasti správy aktív a svoje činnosti v oblasti súkromného bankovníctva vo Švajčiarsku a mimo Európy, čo prispeje na krytie nákladov na reštrukturalizáciu.
(136)
Reštrukturalizačný plán okrem toho predpokladá, že ING zvýši kapitál o 5 mld. EUR prostredníctvom ponuky predaja akcií v roku 2009, ktoré budú mať za následok oslabenie práv existujúcich akcionárov. To sa môže považovať za významný vlastný príspevok existujúcich poskytovateľov kapitálu.
(137)
Obmedzenie pomoci na nevyhnutné minimum sa tiež zabezpečí záväzkom Holandska, aby príjemca nenadobúdal iné finančné inštitúcie vo všeobecnosti alebo iné spoločnosti, ak by to spomalilo predčasné splácanie kapitálu poskytnutého Holandskom. To zabezpečí, aby sa banka zdržala akejkoľvek akvizície […].
(138)
ING však v minulosti nespĺňala politiku Komisie o kapitálových nástrojoch Tier 1 a Tier 2, ako je uvedené v bode 26 oznámenia o reštrukturalizácii (43). Komisia objasnila, že vyrovnanie strát (napríklad rozpustením rezerv alebo znížením základného imania) bánk prijímajúcich pomoc v rámci reštrukturalizácie, ktoré sa uskutoční z vlastného rozhodnutia ako záruka vyplatenia dividend a kupónov vydaných na základe nesplateného podriadeného dlhu, nie je v zásade zlučiteľné s cieľom rozdelenia záťaže. Zatiaľ čo Komisia berie na vedomie, že ING už nebude uplatňovať kúpnu opciu na nástroje Tier 1 a Tier 2 bez formálneho súhlasu Komisie, kúpna opcia zo 14. októbra 2009 nerešpektovala túto zásadu a mala by sa kompenzovať dodatočnými opatreniami na zmiernenie narušenia hospodárskej súťaže.
(139)
V rovnakom duchu je poľutovaniahodné, že ING na základe vlastného uváženia vyplatila v roku 2009 kupónové platby bez akéhokoľvek náležitého odôvodnenia, hoci bola v roku 2008 stratová. Hoci Komisia v zásade považuje zákaz vyplácania kupónov nevyhnutný aj v prípade ING, zistila, že takýto zákaz by sa nemal v tomto prípade vyžadovať pod podmienkou, že ING do 31. januára 2010 splatí 5 mld. EUR. Zahŕňalo by to kupónové platby 8. a 15. decembra 2009. Predčasné splatenie významnej časti štátnej pomoci poskytnutej Holandsku odstraňuje existujúce obavy Komisie, že takéto kupónové platby bránia ING v dosiahnutí dlhodobej životaschopnosti bez štátnej pomoci. Ak je banka schopná získať takéto značné množstvo kapitálu na trhu a má jasnú stratégiu zo strednodobého hľadiska, nemalo by už byť obmedzené používanie jej kapitálu, ak a keď to neohrozí realizáciu jej reštrukturalizačného plánu. To preukázal reštrukturalizačný plán.
(140)
Reštrukturalizačný plán obsahuje aj dostatočné štrukturálne opatrenia a opatrenia zamerané na správanie, ktoré sú určené na riešenie narušení hospodárskej súťaže. V oznámení o reštrukturalizácii sa vysvetľuje, že k narušeniu hospodárskej súťaže môže dôjsť, keď niektoré banky súťažia svojimi produktmi a službami, zatiaľ čo iné akumulujú nadmerné riziká a/alebo sa spoliehajú na nevhodné obchodné modely. Štátna pomoc predlžuje takéto narušenia hospodárskej súťaže umelou podporou účasti príjemcov na trhu. Takto môže vytvárať morálny hazard pre bankový systém a zároveň oslabovať stimuly pre súťaž, investície a inovácie z hľadiska tých, ktorí nie sú príjemcami. Štátna pomoc môže tiež narušiť jednotný trh vytváraním prekážok vstupu a oslabovať stimuly pre cezhraničné činnosti.
(141)
V bode 31 oznámenia o reštrukturalizácii sa poznamenáva, že pri posudzovaní výšky pomoci a výsledného narušenia musí Komisia zobrať do úvahy tak absolútnu, ako aj relatívnu výšku prijatej štátnej pomoci. V tejto súvislosti banka ING dostala významnú výšku pomoci predstavujúcu 5 % rizikovo vážených aktív, ak je vyjadrená pomocou rizikovo vážených aktív ING Bank. Táto úroveň je dostatočne nad „spúšťacou úrovňou“ 2 % rizikovo vážených aktív (44). ING okrem toho získala významné množstvo záruk, ktoré by však nemuseli byť opatreniami na zmiernenie narušenia hospodárskej súťaže podľa bodu 31 oznámenia o reštrukturalizácii, pretože ING nemala problémy s financovaním (ktoré záruky obvykle pomáhajú prekonať), ale k prijatiu záruk ju nabádalo Holandsko, aby mohla poskytovať úvery reálnej ekonomike. Navyše, nezdá sa, že by bol akýkoľvek dôvod, prečo by si v tomto štádiu mali dodatočné záruky predpokladané v reštrukturalizačnom pláne na odčlenenie WUH/Interadvies vyžadovať dodatočné opatrenia na zmiernenie narušení hospodárskej súťaže. Toto opatrenie je samo o sebe opatrením určeným na pomoc pri riešení narušenia trhu, pretože sa predpokladá len na účely odčlenenia WUH/Interadvies.
(142)
Preto sa dospelo k záveru, že výška pomoci je pre príjemcu veľká. V dôsledku toho sú potrebné značné opatrenia na odstránenie narušení hospodárskej súťaže. Opatrenia na zmiernenie narušení by sa mali zvýšiť podľa bodu 31 oznámenia o reštrukturalizácii v dôsledku nevýznamného rozdelenia záťaže prameniaceho z nedodržania politiky Komisie o nástrojoch Tier 1 a Tier 2 uvedenej v bode 26 oznámenia o reštrukturalizácii, ako je podrobnejšie vysvetlené v odôvodnení 138 a nasl. tohto rozhodnutia (45).
(143)
Komisia sa domnieva, že ING prijala potrebné kroky na odstránenie veľmi veľkých narušení hospodárskej súťaže, pretože reštrukturalizačný plán predpokladá niekoľko odpredajov aktív, čím sa zníži prítomnosť príjemcu na trhu. V tejto súvislosti príjemca zníži do konca roka 2013 svoju súvahu o 45 % v porovnaní s bilančnou sumou k 30. septembru 2008. Tieto opatrenia sú len veľmi obmedzenou časťou v dôsledku ústupu od dlhového financovania a majú najmä za následok odpredaj celého poisťovníctva a správy aktív spoločnosti ING, ako aj retailové bankovníctvo v Holandsku, súkromné bankovníctvo vo Švajčiarsku a bankové činnosti všade mimo Európy. Rozsah navrhovaných odpredajov aktív je vhodný na zmiernenie narušenia hospodárskej súťaže aj z hľadiska priťažujúcich okolností uvedených v odôvodneniach 138 a 139.
(144)
Reštrukturalizačný plán okrem toho posilňuje účinnú hospodársku súťaž a bráni ovládnutiu trhu a odrádza od cezhraničných činností podľa odôvodnenia 32 oznámenia o reštrukturalizácii odčlenením subjektu z podnikateľských činností ING na holandskom trhu retailového bankovníctva. Komisia zistila takéto podmienky na trhu, najmä v Holandsku, kde je trh retailového bankovníctva silne koncentrovaný a ING je jedným z vedúcich aktérov na trhu, ktorí sú schopní udržať si pomocou štátnej pomoci vysoký podiel na trhu. Spoločnosť WUH/Interadvies je vhodná, pretože jej cieľom je vytvoriť v budúcnosti životaschopnú spoločnosť, ktorá môže konkurovať v oblasti retailového bankovníctva v Holandsku.
(145)
Podľa Holandska by odčlenenie mohlo zlepšiť hospodársku súťaž na tomto vysoko koncentrovanom trhu s poskytovaním hypotekárnych úverov a spotrebiteľských úverov a niektorými činnosťami súvisiacimi s úsporami. Tento subjekt bude navyše plnohodnotným bankovým subjektom, ktorý má dobre vybavený útvar pre vysporiadavanie operácií a plnohodnotné rozhranie s platobnými systémami a je financovaný spoločnosťou ING. Skutočnosť, že nemá sieť pobočiek, ktorá je obvykle nevyhnutným príslušenstvom pre bankovú spoločnosť vo väčšine členských štátov, sa aspoň čiastočne kompenzuje prostredníctvom internetového bankovníctva, ktoré je tiež významným distribučným kanálom pre bankové produkty v Holandsku. Vklady sa môžu pripojiť k WUH/Interadvies prostredníctvom internetovej platformy. Tiež vzhľadom na know-how a ľudské zdroje poskytnuté novému subjektu bude v stave ďalej rozvíjať svoju existujúcu obchodnú činnosť a prípadne zriaďovať pobočky.
(146)
Komisia okrem toho berie na vedomie tvrdenie holandských orgánov uvedené v odôvodnení 56 týkajúce sa relatívne menšieho významu súčasných produktov bežných účtov v Holandsku v prípade krížového predaja ďalších produktov retailového bankovníctva. V tejto súvislosti, a ak sa v tomto rozhodnutí neuvádza inak, Komisia akceptuje, že produkty bežných účtov v Holandsku môžu mať relatívne malý význam pre produkty krížového predaja ďalších produktov retailového bankovníctva.
(147)
Napokon Komisia berie na vedomie, že ING prijala niekoľko záväzkov na ubezpečenie, že jej podnikateľská činnosť je životaschopná, ako napríklad správca „odčlenenej spoločnosti“ a správca pre monitorovanie. Obaja by mali zaistiť, aby práva a ostatný hmotný a nehmotný majetok spoločnosti (ktorá sa má odčleniť) boli chránené, bránené a zabezpečené vzhľadom na ING. Aj existujúci rozhodcovský mechanizmus, ktorý vyžaduje, aby nový subjekt prijal všetky potrebné zahrnutia na zaistenie jeho životaschopnosti zabezpečí dodržiavanie záväzkov ING vyplývajúcich z tohto rozhodnutia. ING sa okrem toho nezameria na klientov odčleneného subjektu, pokiaľ ide o produkty prevedené na WUH/Interadvies, dokonca ani v prípade, ak ING stále má existujúce vzťahy s existujúcimi klientmi. ING navyše poskytne WUH/Interadvies finančné prostriedky na […] po investícii, hoci výška finančných prostriedkov bude počas tohto obdobia postupne klesať. Komisia okrem toho […] zabezpečí, aby sa spoločnosť predala za pomoci správcu pre odpredaj majetku […]. Všetky tieto prvky zaistia, že subjekt bude životaschopný a tým sa zvýši hospodárska činnosť na holandskom trhu retailového bankovníctva. Komisia preto akceptuje, že odpredaj WUH/Interadvies môže umožniť novému konkurentovi vyvinúť si podnikateľskú činnosť na trhu retailového bankovníctva v Holandsku a môže byť novou konkurenčnou silou na tomto trhu.
(148)
Holandsko sa navyše tiež zaviazalo dodržiavať zákaz akvizície brániaci ING v akvizícii atraktívnych spoločností, ktoré sa pravdepodobne dostanú na trh v dôsledku všeobecnej reštrukturalizácii finančných spoločností a celého sektora (46). To zabráni neorganickému rastu ING a umožní iným spoločnostiam, ktoré štátnu pomoc nedostali, aby tieto spoločnosti kúpili.
(149)
Komisia sa okrem toho domnieva, že záväzok dodržiavať zákaz vedúceho postavenia pri stanovovaní cien je v súlade s požiadavkami oznámenia o reštrukturalizácii s cieľom zabezpečiť, aby sa štátna pomoc nemohla použiť na ponúkanie podmienok, ktoré nemôžu stanoviť konkurenti, ktorí nedostali štátnu pomoc (odôvodnenie 44). V súlade s bodom 32 oznámenia o reštrukturalizácii záväzok dodržiavať zákaz vedúceho postavenia pri stanovovaní cien nemusí byť nevyhnutný na trhoch, kde boli poskytnuté významné štrukturálne záväzky. V závislosti od špecifík každého individuálneho prípadu môže mať tento zákaz rozličné formy, ktorých cieľom je dosiahnutie najlepšej rovnováhy medzi individuálnym zaobchádzaním s narušeniami pomoci a podmienkami hospodárskej súťaže na trhu (47).
(150)
Holandsko sa rozhodlo vydať zákaz, aby ING mala vedúce postavenie pri stanovovaní cien, na základe čoho ING nebude ponúkať priaznivejšie ceny ako traja konkurenti s najlepšími cenami. Tento záväzok je primeraný, pretože je určený pre všetky trhy, kde má banka dobre postavenie s podielom na trhu aspoň 5 % (48). ING a holandské orgány sa navyše zaviazali dodržiavať zákaz vedúceho postavenia pri stanovovaní cien nezávisle od podielu na trhu v súvislosti s ING Direct Europe. Je to opodstatnené, pretože informácie, ktoré dostala Komisia, poukazujú na agresívne komerčné správanie. Účinkom zákazu by malo byť, že […] bude konkurovať najmä na základe kvality svojich produktov a služieb. To by malo zmierniť obavy uvedené v informáciách adresovaných Komisii, ako sa v tejto súvislosti uviedlo v odôvodnení 6.
(151)
Holandsko sa napokon zaväzuje, že ING sa zdrží rozsiahleho marketingu s odvolaním sa na opatrenie vo forme rekapitalizácie ako na konkurenčnú výhodu.
(152)
V súlade s oznámením o rekapitalizácii už však nie sú dôvody trvať na dočasnom obmedzení súvahy, ako bolo uložené v rozhodnutí N 528/08.
5.2.4. Monitorovanie
(153)
Reštrukturalizačný plán, ktorý predložilo Holandsko, sa bude musieť riadne implementovať. Na účely zabezpečenia riadnej implementácie Holandsko poskytne Komisii raz za dva roky správu z monitorovania. Reštrukturalizačný plán a záväzky poskytnuté Holandskom okrem toho predpokladajú niekoľko správcov, ktorí budú pomáhať Komisii pri monitorovaní implementácie reštrukturalizačného plánu a jednotlivých jeho ustanovení.
(154)
Je bežnou praxou, že Komisia v prípade výnimočných okolností umožní členskému štátu upraviť záväzky (49). Ak to bude vhodné ako reakcia na odôvodnenú žiadosť Holandska, Komisia urobí zmeny vždy, keď to bude opodstatnené buď vo veci i) udelenia predĺženia trvania opatrení, ku ktorým sa Holandsko zaviazalo v tomto rozhodnutí, alebo ii) vzdania sa, modifikácie alebo nahradenia jedného alebo viacerých aspektov ktoréhokoľvek záväzku poskytnutého Holandskom v tomto rozhodnutí.
6. ZÁVER
(155)
Dospelo sa k záveru, po prvé, že na základe zmien a doplnení predložených Holandskom 20. októbra 2009 je opatrenie IA v súlade s oznámením o znehodnotených aktívach a malo by sa preto vyhlásiť za zlučiteľné so spoločným trhom podľa článku 87 ods. 3 písm. b) zmluvy.
(156)
Po druhé sa dospelo k záveru, že reštrukturalizačné opatrenia umožňujú ING obnoviť jej dlhodobú životaschopnosť, sú dostatočné, pokiaľ ide o rozdelenie záťaže, a vhodné a primerané na kompenzáciu účinkov predmetných opatrení pomoci narúšajúcich hospodársku súťaž. Predložený reštrukturalizačný plán spĺňa kritériá oznámenia o reštrukturalizácii, a preto ho možno považovať za zlučiteľný so spoločným trhom podľa článku 87 ods. 3 písm. b) zmluvy. Opatrenia v podobe kapitálovej injekcie a záruky, ktoré už boli poskytnuté, sa preto môžu predĺžiť v súlade s reštrukturalizačným plánom. Dočasné obmedzenia súvahy uložené v rozhodnutí N 528/08 by sa však mali odstrániť.
(157)
Po tretie, dospelo sa k záveru, že dodatočné opatrenia pomoci prezentované v rámci reštrukturalizačného plánu, t. j. úprava podmienok spätného odkúpenia cenných papierov kapitálu Core Tier 1 od Holandska a predpokladané záruky na záväzky by sa mali vyhlásiť za zlučiteľné so spoločným trhom podľa článku 87 ods. 3 písm. b) zmluvy vzhľadom na hĺbku opatrení na nápravu narušení trhu, ktoré sú obsiahnuté v reštrukturalizačnom pláne, a skutočnosť, že pomoc pomáha príjemcovi zlepšiť životaschopnosť. Týka sa to pomoci pochádzajúcej zo zmenených podmienok dojednaní o splácaní kapitálu poskytnutého Holandskom,
PRIJALA TOTO ROZHODNUTIE:
Článok 1
Opatrenie týkajúce sa znehodnotených aktív oznámené Holandskom pre tzv. portfólio Alt-A predstavuje štátnu pomoc v zmysle článku 87 ods. 1 zmluvy.
Táto pomoc je zlučiteľná so spoločným trhom pod podmienkou splnenia záväzkov uvedených v prílohe I.
Článok 2
Pomoc na reštrukturalizáciu, ktorú poskytlo Holandsko banke ING, predstavuje štátnu pomoc v zmysle článku 87 ods. 1 zmluvy.
Táto pomoc je zlučiteľná so spoločným trhom pod podmienkou splnenia záväzkov uvedených v prílohe II.
Dočasné obmedzenie rastu súvahy uvedené v rozhodnutí Komisie z 12. novembra 2008 týkajúcom sa opatrenia vo forme rekapitalizácie pre spoločnosť ING sa ruší.
Článok 3
Toto rozhodnutie je určené Holandskému kráľovstvu.
V Bruseli 18. novembra 2009